sagorsarker/bangla-wikipedia huggingface dataset:
আন্নাখলা মাদ্রাসা

আন্নাখলা মাদরাসা ( : খেজুর গাছের মাদ্রাসা) হল তিউনিশিয়ার মদিনায় অবস্থিত একটি প্রাক্তন আরবি মাদ্রাসা এবং উসমানীয় যুগের স্মৃতিস্তম্ভগুলির একটি। এটির নামকরণ করা হয়েছে এর বারান্দার কেন্দ্রে অবস্থিত একটি খেজুর গাছের নামানুসারে, যা আজও জীবিত রয়েছে। এটি প্রথম হুসাইন ইবনে আলী কর্তৃক ১৭১৪ সালে প্রতিষ্ঠিত হয়েছিল।
মাদ্রাসাটি আল-জায়তুনা মসজিদের কাছে সুক আল কুতবিয়ায় অবস্থিত। এটি একটি ক্যারাভানসরাইয়ের জায়গায় নির্মিত হয়েছিল, যেখানে পূর্বে মদ বিক্রি হত। এটি সুলাইমানিয়া মাদ্রাসা ও আল বাছিয়া মাদ্রাসার কাছাকাছি অবস্থিত। আল-জায়তুনা মসজিদের কাছে অবস্থিত এই তিনটি মাদ্রাসা জায়তুনা বিশ্ববিদ্যালয়ের শিক্ষার্থীদের জন্য বিদ্যালয় ও আবাসনের ব্যবস্থা করেছিল।
আন্নাখলা মাদ্রাসা হল প্রথম আল-হুসাইন ইবনে আলি কর্তৃক প্রতিষ্ঠিত দ্বিতীয় মাদ্রাসা এবং মাদ্রাসটি ১৭১৪ সালে নির্মিত হয়েছিল। স্থানটি অত্যন্ত প্রত্নতাত্ত্বিক ও ঐতিহাসিকভাবে আকর্ষণীয়। কারণ এর সরল স্থাপত্য শিক্ষার্থীদের আবাসনের জন্য ব্যবহৃত ঐতিহ্যবাহী ভবনের প্রতিনিধিত্ব করে এবং এটি ছিল আল হুসাইন কর্তৃক নির্মিত তিনটি মাদ্রাসার মধ্যে প্রথম। এটি আল-জায়তুনা মসজিদের সবচেয়ে কাছে অবস্থিত। ১৯৭৯ সালে "জাতীয় শিল্প ও স্থাপত্য সংস্থা" কর্তৃক সংস্কারের পর থেকে এটি দেখতে আধুনিক ভবনের মতই লাগে। 
মাদ্রাসাটি চারটি প্রধান অংশ নিয়ে গঠিত—একটি প্রধান প্রবেশদ্বার, একটি আঙিনা (উঠান), বারোটি কক্ষ ও একটি নামাজঘর ("মসজিদ")। প্রবেশদ্বারটি একটি কাঠের দ্বিকপাট বিশিষ্ট দরজা দিয়ে তৈরি। এর প্রথম ফ্রেমটি চুনাপাথর দিয়ে এবং দ্বিতীয় ফ্রেমটি হিরশ নামক পাথর দিয়ে তৈরি করা হয়। প্রবেশপথের ভেতরে দুটি অভ্যন্তরীণ করিডোর রয়েছে। প্রথম করিডোরটি আয়তাকার এবং এর ছাদ সমতল কাঠের বিম দ্বারা তৈরি এবং প্রথম করিডোরের বাম দেয়ালে একটি দরজা আছে, যার মাধ্যমে দ্বিতীয় করিডোরে প্রবেশ করা যায়। দ্বিতীয় করিডোরটি তুলনামূলকভাবে ছোট এবং এর ছাদ একটি খিলান দ্বারা পরিবেষ্টিত। ভবনের কেন্দ্রস্থলে একটি বর্গাকার আকৃতির আঙিনা রয়েছে। এটি চারপাশে উঁচু খিলান দ্বারা বেষ্টিত, যা পাথরের স্তম্ভের ওপর স্থাপিত। প্রত্যেকটি পোর্টিকো আল হাওয়ারিয়া অঞ্চলের বিশেষ পাথর দিয়ে তৈরি এবং প্রতিটি পোর্টিকোর মধ্যে তিনটি খিলান রয়েছে। আঙিনার উপরের অংশ চকচকে টাইলসের কর্নিস দ্বারা আবৃত।
আঙিনার তিন দিকে বিভিন্ন আকৃতির মোট বারোটি কক্ষ রয়েছে এবং প্রতিটি কক্ষের দরজার ফ্রেম চুনা পাথর দিয়ে তৈরি। দরজার ওপরে ছোট ছোট জানালা আছে, যা বাতাস চলাচল ও আলো প্রবেশের জন্য ব্যবহৃত হয়। মাদ্রাসার নামাজঘরটি সবচেয়ে সজ্জিত ও অলংকৃত। এর প্রতিষ্ঠাতা প্রথম আল-হুসাইন ইবনে আলি পুরো মসজিদের দেয়ালে খোদাইকৃত দৃষ্টিনন্দন প্লাস্টার ব্যবহার করেছেন। নামাজঘরের সম্মুখভাগ আঙিনার অন্যান্য অংশের তুলনায় অনেক বড়। এর প্রধান প্রবেশদ্বারটি আয়তাকার এবং খিলান দ্বারা আবৃত। দেয়ালের উপরের অংশে জিপসামের খোদাই কৃত নকশা রয়েছে, যেখানে আটকোণা তারার নকশার সঙ্গে একটি খেজুর গাছ খোদাই করা হয়েছে। ঘরের পেছনের দেয়ালের কেন্দ্রে এর মিহরাব অবস্থিত, যা অর্ধগোলাকার খিলানবিশিষ্ট এবং অভ্যন্তরে খোদাই করা স্টুকো (সজ্জিত প্লাস্টার) দিয়ে আবৃত।
আবাদি বানো বেগম

আবাদি বানো বেগম (বি আম্মা) () (জন্ম ১৮৫০ মৃত্যু: ১৩ই নভেম্বর ১৯২৪) ভারতীয় স্বাধীনতা আন্দোলনের একজন বিশিষ্ট স্বর ছিলেন। তিনি বি আম্মা নামেও পরিচিত ছিলেন। তিনি ছিলেন প্রথম মুসলিম নারীদের মধ্যে একজন যিনি সক্রিয়ভাবে রাজনীতিতে অংশগ্রহণ করেছিলেন এবং ব্রিটিশ রাজ থেকে ভারতকে মুক্ত করার আন্দোলনের অংশ ছিলেন।
আবাদি বানো বেগম ১৮৩৯ সালে উত্তর প্রদেশের একটি গ্রাম আমরোহায় জন্মগ্রহণকরেন। তিনি রামপুর রাজ্যের একজন উর্ধ্বতন কর্মকর্তা আব্দুল আলি খানকে বিয়ে করেন। এই দম্পতির এক মেয়ে এবং পাঁচ ছেলে ছিল। অল্প বয়সে তাঁর স্বামীর মৃত্যুর পর, সন্তানদের দেখাশোনার দায়িত্ব তাঁর ওপর এসে পড়ে। সীমিত সম্পদ নিয়ে, আবাদি বানো বেগম সন্তানদের লেখাপড়ার জন্য তাঁর ব্যক্তিগত গয়না বন্ধক রেখেছিলেন। বানো বেগমের কোনও আনুষ্ঠানিক শিক্ষা ছিল না, তবুও তিনি তাঁর সন্তানদের উত্তর প্রদেশের বেরেলি শহরের একটি ইংরেজি-মাধ্যম স্কুলে পড়িয়েছেন। তাঁর দুই পুত্র, মৌলানা মোহাম্মদ আলি জওহর এবং মৌলানা শওকত আলি পরবর্তীতে খিলাফত আন্দোলন এবং ভারতীয় স্বাধীনতা আন্দোলনের নেতৃস্থানীয় ব্যক্তিত্ব হয়ে ওঠেন। ব্রিটিশ রাজের বিরুদ্ধে অসহযোগ আন্দোলনের সময় তাঁরা গুরুত্বপূর্ণ ভূমিকা পালন করেছিলেন।
আবাদি বানো বেগম রাজনীতিতে সক্রিয় অংশগ্রহণ করেছিলেন এবং খিলাফত কমিটির অংশ ছিলেন। ১৯১৭ সালে, তিনি অ্যানি বেসান্ত এবং নিজের দুই ছেলেকে কারাগার থেকে মুক্তি দেওয়ার আন্দোলনে যোগ দেন। স্বাধীনতা আন্দোলনে নারীদের সমর্থন পেতে পারতেন বলে মহাত্মা গান্ধী তাঁকে কথা বলতে উৎসাহিত করেছিলেন। ১৯১৭ সালে, নিখিল ভারত মুসলিম লীগের অধিবেশনে, তিনি একটি অত্যন্ত মর্মস্পর্শী এবং জোরালো বক্তৃতা দিয়েছিলেন যা ব্রিটিশ ভারতের মুসলমানদের ওপর স্থায়ী ছাপ ফেলেছিল।
খিলাফত আন্দোলনের প্রতি সমর্থন জোগাড় করার জন্য তিনি ভারতজুড়ে ব্যাপক ভ্রমণ করেছিলেন। খিলাফত আন্দোলন এবং ভারতীয় স্বাধীনতা আন্দোলনের জন্য তহবিল সংগ্রহে আবাদি বানো বেগম গুরুত্বপূর্ণ ভূমিকা পালন করেছিলেন। তিনি, মৌলানা হযরত মোহানির স্ত্রী বেগম হাসরত মোহানি, বাসন্তী দেবী, সরলা দেবী চৌধুরাণী এবং সরোজিনী নাইডুর সাথে প্রায়শই শুধুমাত্র মহিলাদের সমাবেশে ভাষণ দিতেন এবং ভারতীয় স্বাধীনতা আন্দোলনের জন্য বাল গঙ্গাধর তিলক কর্তৃক প্রতিষ্ঠিত "তিলক স্বরাজ তহবিলে" দান করার জন্য মহিলাদের উৎসাহিত করতেন। ১৯২৪ সালে মৃত্যুর আগে পর্যন্ত তিনি স্বাধীনতা আন্দোলনে সক্রিয় ছিলেন।
আবাদি বানো বেগম ১৯২৪ সালের ১৩ই নভেম্বর ৭৩ বছর বয়সে মারা যান।
১৯৯০ সালের ১৪ই আগস্ট, পাকিস্তান ডাক তাদের 'স্বাধীনতার পথিকৃৎ' সিরিজের অংশ হিসেবে তাঁর সম্মানে একটি স্মারক ডাকটিকিট জারি করে।
বাব আল-আমের

বাব আল-আমের ( অর্থাৎ 'শৃঙ্খলার দরজা') মরক্কোর ফেজ শহরের ঐতিহাসিক দরজাগুলির মধ্যে একটি। এটি ফেজ এল-জিদিদের দক্ষিণ-পশ্চিমদিকের প্রবেশদ্বার ছিল, রাজকীয় শহরটি ১২৭৬ সালে ফেজ এল বালির পশ্চিমে মেরিনিডদের দ্বারা প্রতিষ্ঠিত হয়েছিল।
১২৭৬ সালে মেরিনিড সুলতান আবু ইউসুফ ইয়াকুব কর্তৃক ফেজ এল-জিদিদ একটি সুরক্ষিত প্রশাসনিক শহর হিসেবে প্রতিষ্ঠিত হয়েছিল। শহরটি দুটি প্রাচীর দ্বারা বেষ্টিত ছিল, যা কিছু এলাকায় (যেমন পূর্ব ও পশ্চিমে) একসাথে বিস্তৃত ছিল এবং অন্যান্য এলাকায় (উত্তর ও দক্ষিণে) একে অপরের থেকে বিচ্ছিন্ন ছিল। শহরের ভেতরের এবং বাইরের দক্ষিণ দেয়ালের মাঝখানে ছিল "হিমস" নামে পরিচিত একটি জেলা যেখানে সুলতানের সিরীয় তীরন্দাজ সৈন্যদের রেজিমেন্ট ছিল। বাব আল-আমের ছিল এই জেলার মূল পশ্চিমাঞ্চলীয় ফটক। ফটকের নামের অর্থ "শৃঙ্খলার দরজা", সম্ভবত সেই সময়ে এর কাছে অবস্থিত নগর রক্ষীদের ব্যারাককে নির্দেশ করে। গেটের অবস্থানের কাছে "আইন আল-ওমাইর" উৎস থেকে পানি নিয়ে আসা একটি পানির পাইপলাইনও শহরে প্রবেশ করত।
ষোড়শ শতাব্দীর শেষের দিকের কোন এক সময়ে হিমস জেলা শহরের ইহুদি কোয়ার্টারে (মেল্লাহ) রূপান্তরিত হয়। তিনটি ইহুদি কবরস্থানের মধ্যে একটি কবরস্থান উত্তর-পশ্চিমে প্রবেশদ্বারের ভিতরে (বর্তমান প্লেস দে আলাউইটস এর স্থানে) প্রতিষ্ঠিত হয়েছিল, অন্যদিকে আরেকটি কবরস্থান (বর্তমান অবশিষ্ট ইহুদি কবরস্থান) পূর্ব দিকে অনেক পরে প্রতিষ্ঠিত হয়েছিল। সম্ভবত সাদিয়ান আমলে শহরের দক্ষিণ-পশ্চিম কোণে প্রতিরক্ষামূলক দুর্গ হিসেবে কাজ করার জন্য বাব আল-আমেরের ঠিক দক্ষিণে বোর্জ আল-মাহরেস নামে পরিচিত একটি দুর্গ নির্মাণ করা হয়েছিল। সুলতান মাওলায়েে আবদুল্লাহর প্রথম রাজত্বকালে (১৭২৯-১৭৩৪) অস্থিরতা ও দমন-পীড়নের সময়কালে গভর্নর হামদুন আর-রুসির আদেশে আশেপাশের কিছু প্রাচীর সহ দুর্গটি ভেঙে ফেলা হয়েছিল।
১৯১২ সালে ফরাসি আশ্রিত রাজ্য প্রতিষ্ঠার পর এই অঞ্চলে ব্যাপক পরিবর্তন আনা হয়। ফরাসি প্রশাসন গেটটি খুব সংকীর্ণ এবং যানবাহন চলাচলের জন্য অসুবিধাজনক বলে মনে করায়, তারা এর পাশ দিয়ে যাওয়া প্রধান রাস্তাটি নির্মাণের জন্য নিকটবর্তী জলাধার এবং আশেপাশের প্রাচীরের বেশিরভাগ অংশ ভেঙে ফেলে। তারা উত্তর-পশ্চিমে প্রাক্তন ইহুদি কবরস্থানের স্থানে একটি বিশাল খোলা চত্বরও তৈরি করে যা "প্লেস দো কমার্স" নামে পরিচিত হয়ে ওঠে এবং যা এখন "প্লেস দেস আলাউইটস" নামে পরিচিত। ১৯৬০-এর দশকের শেষের দিকে এবং ১৯৭০-এর দশকের গোড়ার দিকে রাজা দ্বিতীয় হাসান প্লেস দেস আলাউইটস থেকে রাজকীয় প্রাসাদ (দার আল-মাখজেন) পর্যন্ত একটি নতুন প্রবেশপথ নির্মাণের নির্দেশ দেন, এবং এই সময়েই সেখানে প্রাসাদের বর্তমানে বিখ্যাত গেটগুলি নির্মিত হয়।
সরলা দেবী

সরলা দেবী (৯ই আগস্ট ১৯০৪ - ৪ঠা অক্টোবর ১৯৮৬) ছিলেন একজন ভারতীয় স্বাধীনতা কর্মী, নারীবাদী, সমাজকর্মী, রাজনীতিবিদ এবং লেখিকা। তিনি ১৯২১ সালে অসহযোগ আন্দোলনে যোগদানকারী প্রথম ওড়িয়া মহিলা এবং ভারতীয় জাতীয় কংগ্রেসের প্রথম ওড়িয়া মহিলা প্রতিনিধি ছিলেন। ১৯৩৬ সালের ১লা এপ্রিল তিনি ওড়িশা বিধানসভায় নির্বাচিত প্রথম মহিলা হন।
তিনি মাত্র একদিনের জন্য সেই সময়ের স্পিকার মুকুন্দ প্রসাদ দাসের অনুপস্থিতিতে, ওড়িশা বিধানসভার প্রথম মহিলা স্পিকারও হয়েছিলেন। ওড়িশা বিধানসভায় তিনি কটক সমবায় ব্যাংকের প্রথম মহিলা পরিচালক এবং উৎকল বিশ্ববিদ্যালয়ের প্রথম মহিলা সিনেট সদস্য ছিলেন। তিনি রাষ্ট্রপতি ডঃ এস. রাধাকৃষ্ণণের শিক্ষা কমিশনে ওড়িশার একমাত্র প্রতিনিধি ছিলেন।
সরলা দেবী ১৯০৪ সালের ৯ই আগস্ট বালিকুড়ার কাছে নারিলো গ্রামে জন্মগ্রহণ করেন, যেটি তৎকালীন বেঙ্গল প্রেসিডেন্সির উড়িষ্যা বিভাগের (বর্তমানে ওড়িশার জগৎসিংহপুর জেলায়) অন্তর্গত ছিল। তাঁর বাবা ছিলেন দেওয়ান বাসুদেব কানুনগো এবং মা ছিলেন পদ্মাবতী দেবী। তাঁর বাবার বড় ভাই, বালমুকুন্দ কানুনগো, যিনি একজন ডেপুটি কালেক্টর ছিলেন, তাঁকে দত্তক নিয়ে লালন-পালন করেছিলেন।
সরলা তাঁর প্রাথমিক শিক্ষা বাঁকিতে লাভ করেন, সেখানে তাঁর জ্যেঠা কর্মরত ছিলেন। সেই সময়ে মহিলাদের উচ্চশিক্ষার সুযোগ ছিল না, তাই তাঁর জ্যেঠা একজন গৃহশিক্ষককে তাঁর শিক্ষার জন্য নিযুক্ত করেছিলেন। সরলা তাঁর গৃহশিক্ষকের কাছ থেকে বাংলা, সংস্কৃত, ওড়িয়া এবং মৌলিক ইংরেজি শিখেছিলেন। তিনি ১৩ বছর বয়স পর্যন্ত তাঁর জ্যেঠার সাথেই ছিলেন।
বাঁকিতে থাকাকালীন, বাঁকির রানি সুকা দেবীর গল্প শুনে সরলা স্বাধীনতা আন্দোলনে যোগদানের জন্য অনুপ্রাণিত হন। তিনি নিজের বিশাল অলংকার সংগ্রহ এবং বিশাল সম্পত্তির একটি উল্লেখযোগ্য অংশ ভারতের স্বাধীনতা সংগ্রামে দান করেছিলেন। ১৯১৭ সালে তিনি সুপরিচিত আইনজীবী ভাগীরথী মহাপাত্রকে বিয়ে করেন এবং ভাগীরথী মহাপাত্র ১৯১৮ সালে ভারতীয় জাতীয় কংগ্রেসে যোগদান করেন। ১৯২১ সালে মহাত্মা গান্ধীর প্রথম ওড়িশা সফরের পর সরলা নিজেই কংগ্রেসে যোগ দেন। তিনি ওড়িশা বিধানসভার প্রথম মহিলা সদস্য ছিলেন এবং একদিনের জন্য এর প্রথম মহিলা স্পিকারও হয়েছিলেন।
তিনি মহাত্মা গান্ধী, জওহরলাল নেহেরু, দুর্গাবাই দেশমুখ, আচার্য কৃপালানি, কমলাদেবী চট্টোপাধ্যায় এবং সরোজিনী নাইডুর খুব ঘনিষ্ঠ ছিলেন। তিনি ১৯৪৩ থেকে ১৯৪৬ সাল পর্যন্ত কটকের উৎকল সাহিত্য সমাজের সম্পাদক ছিলেন।
সরলা ৩০টি বই এবং ৩০০টি প্রবন্ধ লিখেছেন।
নম্রতা ব্রার

নম্রতা ব্রার একজন ভারতীয়-আমেরিকান সাংবাদিক, অনুসন্ধানী প্রতিবেদক এবং সংবাদ উপস্থাপক। তিনি এনডিটিভির প্রাক্তন মার্কিন ব্যুরো প্রধান। তিনি হলেন বিখ্যাত হাঙ্গেরীয়-ভারতীয় চিত্রশিল্পী অমৃতা শের-গিলের প্রপৌত্রী। তিনি ২০১৬ সালের মার্কিন যুক্তরাষ্ট্রের রাষ্ট্রপতি নির্বাচনের প্রতিবেদন করেছেন এবং পাকিস্তানের পররাষ্ট্র সচিবের মার্কিন যুক্তরাষ্ট্রে আয়োজিত এক সংবাদ সম্মেলনের সময় পাকিস্তান ও ভারতের মধ্যে একটি কূটনৈতিক ঘটনায় জড়িত ছিলেন।
নম্রতা ব্রারের জন্ম ও বড় হয়ে ওঠা নতুন দিল্লিতে। তিনি দিল্লি বিশ্ববিদ্যালয়ের লেডি শ্রীরাম কলেজ থেকে স্নাতক ডিগ্রি অর্জন করেন। তিনি হায়দ্রাবাদের ইণ্ডিয়ান স্কুল অফ বিজনেস থেকে এমবিএ ডিগ্রিও অর্জন করেন। তিনি ২০০৯ সালে নিউ ইয়র্কে চলে আসেন।
নম্রতা ২০০৫ সালে এনডিটিভি প্রফিটের মাধ্যমে বরিষ্ঠ সংবাদ উপস্থাপক হিসেবে তাঁর সাংবাদিক জীবন শুরু করেন এবং "কাউন্টডাউন" ও "ওপেনিং বেল" সহ বিভিন্ন অনুষ্ঠান উপস্থাপন করেন। পরে তিনি মার্কিন যুক্তরাষ্ট্রের ব্যুরো চিফ পদ পর্যন্ত উন্নীত হন এবং নিউ ইয়র্কে চলে যান।
তিনি নির্বাচিত রাষ্ট্রপতি ট্রাম্পের ভারত নীতি, দেবযানী খোবরাগাড়ে মামলা, সিগ সাউয়ার ১ বিলিয়ন ডলারের অস্ত্র কেলেঙ্কারি এবং উরি সন্ত্রাসী হামলার পর ভারত-পাকিস্তানের কূটনৈতিক টানাপোড়েনের মতো ঘটনাগুলি নিয়ে প্রতিবেদন করেছেন।
২০১৬ সালে পাকিস্তানের প্রধানমন্ত্রীর জাতিসংঘ সফরের ঘটনাবলীর প্রতিবেদন করার সময়, যখন একজন ভারতীয় সাংবাদিক হিসেবে তাঁকে পাকিস্তানের পররাষ্ট্র সচিব এজাজ আহমেদ চৌধুরী আয়োজিত সংবাদ সম্মেলনে যোগদান থেকে বিরত রাখা হয়, তখন তিনি সকলের নজরে আসেন। এর ফলে পাকিস্তান ও ভারতের মধ্যে একটি কূটনৈতিক ঘটনা ঘটে।
ভি এস চন্দ্রলেখা

ভি এস চন্দ্রলেখা (জন্ম: ১৪ই আগস্ট ১৯৪৭) একজন ভারতীয় রাজনীতিবিদ এবং প্রাক্তন সরকারি কর্মচারী, যিনি জনতা পার্টির তামিলনাড়ু রাজ্য ইউনিটের সভাপতি ছিলেন, দলটি ২০১৩ সালের ১১ই আগস্ট ভারতীয় জনতা পার্টিতে একীভূত হয়। ১৯৫১ ব্যাচের আন্না রাজম মালহোত্রার পর এম জি রামচন্দ্রন তাঁকে সম্ভবত রাজ্যের দ্বিতীয় মহিলা কালেক্টর হিসেবে নিযুক্ত করেছিলেন। আন্না রাজম ছিলেন দেশের প্রথম মহিলা আইএএস অফিসার এবং কালেক্টর।
চন্দ্রলেখার জন্ম ১৯৪৭ সালের ১৪ই আগস্ট তৎকালীন মাদ্রাজ প্রেসিডেন্সির ডিণ্ডিগুলে। তিনি মাদ্রাজে তাঁর শিক্ষাজীবন সম্পন্ন করেন। ভারতীয় প্রশাসনিক পরিষেবায় যোগদানের আগে তিনি মাদ্রাজের প্রেসিডেন্সি কলেজ থেকে অর্থনীতিতে স্নাতকোত্তর ডিগ্রি অর্জন করেছিলেন।
চন্দ্রলেখা ১৯৭১ সালে ভারতীয় প্রশাসনিক পরিষেবায় যোগদান করেন এবং ১৯৭৩ থেকে ১৯৭৫ সাল পর্যন্ত চেঙ্গালপাট্টু ও চেরানমহাদেবীর উপ-কালেক্টর, এবং ১৯৭৬ থেকে ১৯৮০ সাল পর্যন্ত সিভিল সাপ্লাই কর্পোরেশনের জেনারেল ম্যানেজার ও খাদ্য বিভাগের উপ-সচিব হিসেবে দায়িত্ব পালন করেন। ১৯৮০ থেকে ১৯৮৫ সাল পর্যন্ত, তিনি প্রথমে দক্ষিণ আর্কট এবং পরে মাদুরাইয়ের জেলা কালেক্টর হিসেবে দায়িত্ব পালন করেন। তিনি ১৯৮৫ থেকে ১৯৮৮ সাল পর্যন্ত তামিলনাড়ুর গ্রামীণ উন্নয়ন পরিচালক, ১৯৮৮ থেকে ১৯৯০ সাল পর্যন্ত তামিলনাড়ুর মহিলা উন্নয়ন কর্পোরেশনের চেয়ারম্যান এবং ১৯৯১ থেকে ১৯৯২ সাল পর্যন্ত তামিলনাড়ু শিল্প উন্নয়ন কর্পোরেশনের চেয়ারম্যান ও ব্যবস্থাপনা পরিচালক হিসেবে দায়িত্ব পালন করেন। তিনি ১৯৯২ সালে সিভিল সার্ভিস থেকে পদত্যাগ করেন।
টিডকোর এমডি থাকাকালীন, তিনি তৎকালীন মুখ্যমন্ত্রী জে জয়ললিতার বিনিয়োগ নীতির বিরোধিতা করেছিলেন, যার কারণে ১৯৯২ সালে চেন্নাইয়ের এগমোরে চন্দ্রলেখা অ্যাসিড আক্রমণের শিকার হন।
অ্যাসিড হামলার পর ১৯৯২ সালে চন্দ্রলেখা জনতা পার্টিতে যোগ দেন। তিনি ১৯৯২ সাল থেকে দলের তামিলনাড়ু ইউনিটের সভাপতির দায়িত্ব পালন করেন। ১৯৯৬ সালে, তিনি চেন্নাই কর্পোরেশনের মেয়র পদের জন্য দ্রাবিড় মুনেত্র কাজগমের এমকে স্ট্যালিনের বিরুদ্ধে প্রতিদ্বন্দ্বিতা করেছিলেন, কিন্তু হেরে যান। তিনি ২০০৬ সালের তামিলনাড়ু বিধানসভা নির্বাচনে মাইলাপুর আসন থেকে প্রার্থী হিসেবে অংশগ্রহণ করেন এবং মাত্র ২,৮৯৭ ভোট পেয়ে পঞ্চম স্থান অধিকার করেন। তিনি সুব্রহ্মণ্যম স্বামীর ঘনিষ্ঠ সহযোগী। তিনি এখন বিরাট হিন্দুস্তান সঙ্গম (ভিএইচএস) এর তামিলনাড়ু রাজ্য সভাপতি, যেটি ২০১৫ সালে সুব্রহ্মণ্যম স্বামী কর্তৃক প্রতিষ্ঠিত একটি সংগঠন।
শিয়ালবাড়ি বধ্যভূমি

মুক্তিযুদ্ধকালীন সময়ে ঢাকার অন্যতম বৃহৎ বধ্যভূমি ছিল শিয়ালবাড়ি বধ্যভূমি। সুকুমার বিশ্বাস রচিত 'একাত্তরের বধ্যভূমি ও গণকবর' এবং মিরাজ মিজু রচিত 'মিরপুরের ১০ বধ্যভূমি' শীর্ষক গ্রন্থে শিয়ালবাড়ি বধ্যভূমির বিবরণীতে বলা হয়, 'মিরপুরের প্রাথমিক ও গণশিক্ষা ভবন থেকে কমার্স কলেজের পথের মধ্যবর্তীতে যেতে যে কালভার্টটি পড়ে মুক্তিযুদ্ধের সময়ে সেখানেই ৬০টি বস্তায় প্রায় ৩৫০টি মাথার খুলি পাওয়া গিয়েছিল। শিয়ালবাড়ির জঙ্গল, খালি বাসা, ডোবা, খাল, সৈয়দ আলী জামে মসজিদের ভেতর, বারান্দায়, পার্শ্ববর্তী দুটি কুয়ায় পাওয়া গিয়েছিল অসংখ্য লাশ। ৬ নম্বর লেনের শেষপ্রান্তের মাঠে স্তূপাকারে পড়ে থাকা দুই শতাধিক লাশ শিয়ালবাড়ি গণকবরে কবর দেয়া হয়। মাঠের কিনারায় খালের পাশে একটি তেঁতুল গাছে 'কেকুমার জল্লাদখানা' লেখা একটি সাইনবোর্ড ৯০ এর দশক পর্যন্ত ছিল। এই দুইশতাধিক মৃতদেহ কেকুমার নামক স্থানীয় এক বিহারি কসাই একাই জবাই করেছিল। মুক্তিযুদ্ধের পুরোটা সময়ই শিয়ালবাড়ি গ্রাম ছিল জনশূন্য। সমগ্র গ্রামটিকেই বেছে নেওয়া হয়েছিল বধ্যভূমি হিসেবে। গাছে ঝুলিয়ে রাখা ছিল অগনিত মৃতদেহ। শিয়ালবাড়ির প্রায় সর্বত্রই ছড়িয়ে ছিটিয়ে ছিল মানুষের কঙ্কাল।
অধ্যাপক ড. আনিসুজ্জামান মিরপুরের কুখ্যাত শিয়ালবাড়ি বধ্যভূমি দেখে এসে ১৯৭২ সালের ৮ জানুয়ারি দৈনিক পূর্বদেশ পত্রিকায় লিখেছিলেন, 'কসাইখানায় কসাইকে দেখেছি জীবজন্তুর গোস্ত কিমা করে দিতে। আর শিয়ালবাড়িতে গিয়ে দেখলাম কিমা করা হয়েছে মানুষের হাড়। একটা মানুষকে ২ টুকরো করলেই যথেষ্ট পাশবিকতা হয়। তাকে কিমা করার মধ্যে কোন পাশবিকতার উল্লাস?'
মুক্তিযুদ্ধের শেষ দিকে মিরপুরের চিড়িয়াখানামুখী সড়কের পূর্ব প্রান্ত থেকে একদল হাজীকে বহন করা একটি মাইক্রোবাস শিয়ালবাড়ির প্রবেশমুখের কাছে এনে হাজীদের সবাইকে হত্যা করা হয়। ‘রূপনগরে’র (‘শিয়ালবাড়ি’র বর্তমান নাম) প্রবেশমুখের ডানদিকে ‘হাজি রোড’ নামের সড়কটি সেই পৈশাচিক ঘটনার দুঃসহ স্মৃতি ধরে রেখেছে। যদিও মিরপুরের ‘শিয়ালবাড়ী বধ্যভূমি’ যুদ্ধ-পরবর্তী সময়ে ছিল সবচেয়ে আলোচিত নাম, কিন্তু এর কোন দৃষ্টিগ্রাহ্য নিদর্শন বর্তমানে সংরক্ষিত নেই। 
'হাজি রোড’ নামে যে সড়কে নৃশংসতা চালিয়েছিল পাক হানাদার বাহিনী সেখানে থাকা কালভার্টটি বিলীন হয়ে বর্তমানে পাকা সড়ক হয়ে গেছে। এর চার পাশে বহুতল ভবন নির্মাণ করা হয়েছে। পৈশাচিক ঘটনার দুঃসহ স্মৃতি ধরে রাখার কোনো চিহ্ন অবশিষ্ট নেই। বধ্যভূমির মাত্র কয়েক শতাংশ জায়গায় মাতবরবাড়ি পারিবারিক কবরস্থানের দেখা মেলে। স্থানীয়রা জানান, এখানে যুদ্ধচলাকালীন গণকবর দেওয়া হতো। এক কবরে ১৫/২০ জন করে মাটিচাপা দিয়েও প্রায় ১৫ কাঠা জায়গা জুড়ে বিস্তৃত ছিল এটি। বর্তমানে স্থানটি দখল করে বহুতল ভবন, মার্কেট হয়েছে। অবশিষ্ট সামান্য অংশ কবরস্থান হিসেবে টিকে আছে।
আন্না রাজম মালহোত্রা

আন্না রাজম মালহোত্রা (জন্ম: ১৭ই জুলাই ১৯২৭ - মৃত্যু: ১৭ই সেপ্টেম্বর ২০১৮) একজন ভারতীয় প্রশাসনিক পরিষেবা কর্মকর্তা ছিলেন। তিনিই ভারতের প্রথম মহিলা যিনি এই পদে অধিষ্ঠিত ছিলেন। আন্না রাজম ১৯৫১ সালের আইএএস ব্যাচের ছিলেন এবং তাঁর ব্যাচমেট আরএন মালহোত্রাকে বিয়ে করেছিলেন।
আন্না মালহোত্রার জন্ম ১৯২৭ সালে নিরানাম, তিরুভাল্লা, পত্তনমতিট্টায়। তাঁর বাবার নাম ওট্টাভেলিল ও এ জর্জ এবং মায়ের নাম আনা পল। তিনি ছিলেন মালায়ালাম লেখক পাইলো পলের নাতনী। তিনি কালিকটে (কেরালার কোঝিকোড় জেলা) বড় হয়ে ওঠেন। তিনি প্রভিডেন্স মহিলা কলেজ থেকে ইন্টারমিডিয়েট এবং কালিকটের মালাবার খ্রিস্টান কলেজ থেকে স্নাতক ডিগ্রি অর্জন করেন। ১৯৪৯ সালে, তিনি মাদ্রাজ বিশ্ববিদ্যালয় থেকে ইংরেজি সাহিত্যে স্নাতকোত্তর ডিগ্রি অর্জন করেন। তিনি ১৯৫০ সালে সিভিল সার্ভিস পরীক্ষায় উত্তীর্ণ হন এবং তিনি ছিলেন দ্বিতীয় মহিলা যিনি এই যোগ্যতা অর্জন করেন।
ইউপিএসসির চেয়ারম্যান আর এন বন্দ্যোপাধ্যায়ের নেতৃত্বে চারজন আইসিএস অফিসারের সমন্বয়ে গঠিত বোর্ড আন্না মালহোত্রাকে চাকরিতে যোগদানে নিরুৎসাহিত করেছিল। পরিবর্তে তাঁকে পররাষ্ট্র পরিষেবা এবং কেন্দ্রীয় পরিষেবাগুলির প্রস্তাব দেওয়া হয়েছিল কারণ সেগুলি 'মহিলাদের জন্য আরও উপযুক্ত'। কিন্তু, তিনি নিজস্ব যুক্তি উপস্থাপন করেছিলেন এবং নিজের অবস্থানে অটল ছিলেন।
একজন সরকারি কর্মচারী হিসেবে তাঁর প্রথম পোস্টিং ছিল মাদ্রাজ রাজ্যে এবং জানা গেছে যে মুখ্যমন্ত্রী চক্রবর্তী রাজাগোপালাচারী একজন মহিলাকে জেলা উপ-কালেক্টরের দায়িত্ব দেওয়ার বিষয়ে সন্দিহান ছিলেন। পরিবর্তে তিনি তাঁকে সচিবালয়ে একটি পোস্ট দেওয়ার প্রস্তাব দিয়েছিলেন। আন্না মালহোত্রা ঘোড়সওয়ারী, রাইফেল ও রিভলবার শুটিং এবং ম্যাজিস্ট্রেট ক্ষমতা ব্যবহারের প্রশিক্ষণ নিয়েছিলেন। তাই তিনি তা মেনে চলেননি এবং অবশেষে মাদ্রাজ রাজ্যের তিরুপত্তুরের সাব কালেক্টর হিসেবে নিযুক্ত হন, তিনিই প্রথম মহিলা যিনি এই কাজটি করেছিলেন। তিনি মাদ্রাজ সরকারের অন্যান্য পদেও দায়িত্ব পালন করেছিলেন, যার মধ্যে রয়েছে কৃষি বিভাগের আণ্ডার সেক্রেটারি, জনসাধারণের আণ্ডার সেক্রেটারি এবং ডেপুটি সেক্রেটারি এবং কৃষি বিভাগের সরকার সচিব। তিনি ভারত সরকারের বিভিন্ন গুরুত্বপূর্ণ পদেও দায়িত্ব পালন করেছেন, যার মধ্যে রয়েছে অর্থ মন্ত্রণালয়ের রাজস্ব বিভাগের উপ-সচিব, কৃষি মন্ত্রণালয়ের অতিরিক্ত সচিব, জাতীয় বীজ কর্পোরেশনের চেয়ারপারসন এবং ভারত সরকারের শিক্ষা ও সংস্কৃতি মন্ত্রণালয়ের সচিব।
তিনি সাতজন মুখ্যমন্ত্রীর অধীনে কাজ করেছিলেন এবং এশিয়াড প্রকল্পে রাজীব গান্ধীর সাথে ঘনিষ্ঠভাবে কাজ করেছিলেন। তিনি কিছুদিন ইন্দিরা গান্ধীর সাথেও কাজ করেছিলেন।
নাভা শেভা পোর্ট ট্রাস্টের চেয়ারপারসন হিসেবে, আন্না মালহোত্রা মুম্বাইতে ভারতের প্রথম কম্পিউটারাইজড বন্দর, নাভাশেভা নির্মাণের দায়িত্বে ছিলেন। ভারত সরকারের সচিব হিসেবেও তিনি প্রথম মহিলা ছিলেন।
১৯৮৯ সালে তিনি পদ্মভূষণ পুরস্কারে ভূষিত হন।
মালহোত্রা ২০১৮ সালের সেপ্টেম্বরে ৯১ বছর বয়সে মারা যান।
কিরিবাতিতে ইসলাম

ইসলাম কিরিবাতি দ্বীপপুঞ্জের সংখ্যালঘু ধর্মগুলির মধ্যে একটি। ২০১০ সালের সরকারী জনশুমারি অনুসারে, কিরিবাতির ১০৩,০৫৮ জন বাসিন্দার মধ্যে মুসলমানদের সংখ্যা ১৩৯ জনে পৌঁছেছে, যারা মোট জনসংখ্যার ০.১২%। মুসলিম সম্প্রদায়ের বেশিরভাগই রাজধানী তারাওয়ার আশেপাশে বসবাস করে। এখানকার মুসলমানদের অধিকাংশই আহমদিয়া বিশ্বাসের অনুসারী। রাজধানী তারাওয়ায় একটি ছোট জুমা মসজিদ রয়েছে। 
কিছু তথ্য অনুযাযী প্রশান্ত মহাসাগরীয় অঞ্চলের অন্য দেশগুলোর তুলনায় কিরিবাতি দ্বীপপুঞ্জে ইসলাম তুলনামূলকভাবে দেরিতে প্রবেশ করেছে। এর প্রধান কারণ ছিল, যখন এই দ্বীপগুলো ব্রিটিশ উপনিবেশিক সাম্রাজ্যের অংশ ছিল, তখন অঞ্চলটিতে আফ্রিকা ও ভারত থেকে ব্যাপক অভিবাসন ঘটেনি। যার ফলে এখানে পূর্বে মুসলমানদের আগমন ঘটেনি। ২০শ শতাব্দীর শেষের দিকে প্রথম কিরিবাতিতে ইসলামের প্রচার শুরু হয়। ১৯৮৯ সালে প্রথম ঘানার মুসলিম দাঈ মাওলানা হাফিজ জিবরিল আহমাদ সাঈদকে দক্ষিণ প্রশান্ত মহাসাগরে পাঠানো হয়। ১৯৯১ সালে তিনি কিরিবাতিতে ইসলামের দাওয়াত নিয়ে আসেন এবং সেখানে প্রথম মুসলিম সম্প্রদায় গঠিত হয়। তিনি কিরিবাতি ছাড়াও, টোঙ্গা, সামোয়া, সলোমন দ্বীপপুঞ্জ, ভানুয়াতু ও মার্শাল দ্বীপপুঞ্জে ইসলামের প্রচারে কাজ করেছেন। তিনি আহমদিয়া জামাতের একজন দাঈ ছিলেন। 
২০১৬ সালের অক্টোবর মাসে মার্কিন যুক্তরাষ্ট্রের রাষ্ট্রদূত রবার্ট রাইলি কিরিবাতি সফর করেন এবং মুসলিম সম্প্রদায়ের নেতাদের সঙ্গে সাক্ষাৎ করেন। তারা কী ধরনের সমস্যার সম্মুখীন হচ্ছে তা নিয়ে তিনি মুসলিম সম্প্রদায়ের নেতাদের সাথে বিস্তারিত আলোচনা করেন। 
কিরিবাতির সংবিধানের ১১ নম্বর অনুচ্ছেদ ধর্মীয় স্বাধীনতা এবং বিশ্বাসের স্বাধীনতা নিশ্চিত করে। বর্তমানে আহমদিয়া সম্প্রদায় কিরিবাতির সবচেয়ে বড় মুসলিম গোষ্ঠী। তাদের প্রধান নেতা হলেন ইমাম ফাহাদ। তাঁর মতে, অতীতে মুসলমান ও খ্রিস্টানদের মধ্যে কিছু ছোটখাটো সংঘাত ঘটেছিল। তবে পরবর্তী সময়ে আলোচনা ও সমঝোতার মাধ্যমে তার সমাধান করা হয়েছে এবং বর্তমানে কিরিবাতিতে বিভিন্ন ধর্মের অনুসারীদের মধ্যে কোনো বিরোধ নেই। 
কিরিবাতির রাজধানী তারাওয়াতে একটি ছোট জুমা মসজিদ রয়েছে, যেখানে আহমদিয়া সম্প্রদায়ের ধর্মীয় কেন্দ্রও অবস্থিত। সপ্তাহে প্রতি শুক্রবার এখানে জুমার নামাজ ও ধর্মীয় সভা অনুষ্ঠিত হয়। কিরিবাতির আইন অনুযায়ী মুসলিমরা নিজেদের বাড়িতেও ধর্মীয় প্রার্থনা ও নামাজ আদায় করতে পারে। তবে কিরিবাতির মুসলমানরা অনেক ক্ষেত্রেই সামাজিক ও সাংস্কৃতিক প্রতিবন্ধতার সম্মুখীন হয়। কারণ এর প্রধান সংস্কৃতি ও ঐতিহ্য মূলত খ্রিস্টীয় ধর্মের সঙ্গে সম্পৃক্ত। তাই সেখানে হালাল খাদ্য পাওয়া কঠিন, ইসলামী শিক্ষা ব্যবস্থা সীমিত এবং নামাজ আদায়ের জন্য একাধিক মসজিদ নেই।
বৈজয়ন্তী চারি

বৈজয়ন্তী চারি (জন্ম ১৯৫৮) একজন ভারতীয়-আমেরিকান বিশিষ্ট অধ্যাপক। তিনি রিভারসাইডের ক্যালিফোর্নিয়া বিশ্ববিদ্যালয়ের বিশুদ্ধ গণিতের জন্য এফ. বার্টন জোন্স দানকৃত চেয়ার। তিনি প্রতিনিধিত্ব তত্ত্ব এবং কোয়ান্টাম বীজগণিতের উপর তাঁর গবেষণার জন্য পরিচিত। ২০১৫ সালে তিনি আমেরিকান ম্যাথমেটিক্যাল সোসাইটির ফেলো নির্বাচিত হন।
বৈজয়ন্তী চারি মুম্বাই বিশ্ববিদ্যালয় থেকে স্নাতক, স্নাতকোত্তর এবং ডক্টরেট ডিগ্রি অর্জন করেছেন। তিনি রাজগোপালন পার্থসারথির তত্ত্বাবধানে মুম্বাই বিশ্ববিদ্যালয় থেকে পিএইচডি ডিগ্রি অর্জন করেন।
পিএইচডি করার পর, তিনি মুম্বাইয়ের টাটা ইনস্টিটিউট অফ ফাণ্ডামেন্টাল রিসার্চে ফেলো হন। ১৯৯১ সালে, তিনি রিভারসাইডের ক্যালিফোর্নিয়া বিশ্ববিদ্যালয়ে (ইউসিআর) যোগদান করেন। সেখানে তিনি এখন গণিতের একজন বিশিষ্ট অধ্যাপক। তাঁর কর্মজীবনে, তিনি বেশ কয়েকটি পরিদর্শনমূলক অধ্যাপনা অবস্থানে ছিলেন। সেগুলি হলো: সুইডেনের মিটাগ-লেফলার ইনস্টিটিউটের আমন্ত্রিত বরিষ্ঠ অংশগ্রহণকারী; জার্মানির কোলন বিশ্ববিদ্যালয়ের একজন আমন্ত্রিত অধ্যাপক; ফ্রান্সের প্যারিস ৭-এর একজন আমন্ত্রিত অধ্যাপক; আরআই-এর ব্রাউন বিশ্ববিদ্যালয়ের একজন আমন্ত্রিত গবেষণা ফেলো; জার্মানির বন-এর হাউসডর্ফ রিসার্চ ইনস্টিটিউট ফর ম্যাথমেটিক্সের একজন আমন্ত্রিত বরিষ্ঠ অংশগ্রহণকারী; এবং ইতালির রোম টোর ভার্গাটা বিশ্ববিদ্যালয়ের পরিদর্শক অধ্যাপক।
তিনি "প্যাসিফিক জার্নাল অফ ম্যাথমেটিক্সের" সম্পাদক এবং "অ্যালজেব্রাস অ্যাণ্ড রিপ্রেসেন্টেশন থিয়োরি-"র প্রধান সম্পাদক।
অ্যাণ্ড্রু এন. প্রেসলির সাথে, তিনি "এ গাইড টু কোয়ান্টাম গ্রুপস" বইটির সহ-লেখক (কেমব্রিজ ইউনিভার্সিটি প্রেস, ১৯৯৪)।
সুমন দেওধর

সুমন দেওধর (পরে সুমন আঠাওয়ালে, জন্ম অক্টোবর ১৯৩০) একজন প্রাক্তন ভারতীয় ব্যাডমিন্টন খেলোয়াড়। তিনি ভারতীয় ক্রিকেট খেলোয়াড় ডিবি দেওধরের কন্যা।
১৯৪২ থেকে ১৯৫৪ সালের মধ্যে দেওধর বোনেরা, সুমন, তারা এবং সুন্দর দেওধর, ভারতীয় জাতীয় ব্যাডমিন্টন চ্যাম্পিয়ন প্রতিযোগিতায় একক, দ্বৈত এবং মিশ্র বিভাগে আধিপত্য বিস্তার করেছিলেন। সুমন ১৯৪৬ সালে তাঁর বোন সুন্দরের সাথে মহিলা দ্বৈতে তাঁর প্রথম জাতীয় খেতাব জিতেছিলেন। এরপরে তিনি ১৯৪৭, ১৯৫১ এবং ১৯৫৪ সালে মহিলাদের দ্বৈতে আরও শিরোপা জেতেন। ১৯৪৭ সালে তিনি মিশ্র দ্বৈতে স্বর্ণ এবং ১৯৫১ সালে মহিলাদের একক বিভাগে স্বর্ণপদক অর্জন করেন।
২০২০ সালের এপ্রিল পর্যন্ত, সুমন দেওধর এবং তাঁর ভাই শরদ ছিলেন পাঁচ দেওধর ভাইবোনের মধ্যে শেষ জীবিত।
সুমন বলেছেন “যদিও আমরা সকল মেয়েরা টেনিস উপভোগ করতাম, কিন্তু আমরা ব্যাডমিন্টন খেলায় এসেছিলাম কারণ টেনিস বল দামি ছিল এবং সহজলভ্য ছিল না”।
২০২৭ আইসিসি অনূর্ধ্ব-১৯ নারী টি২০ বিশ্বকাপ

২০২৭ সালের আইসিসি অনূর্ধ্ব-১৯ নারী টি২০ বিশ্বকাপ হবে অনূর্ধ্ব-১৯ নারী টি২০ বিশ্বকাপের তৃতীয় সংস্করণ। এটি ২০২৭ সালে বাংলাদেশ ও নেপাল যৌথভাবে আয়োজন করবে। টুর্নামেন্টের সময়সূচী এখনও ঘোষণা করা হয়নি। এটি নেপালের ক্রীড়ার ইতিহাসে প্রথমবারের মতো একটি বৈশ্বিক ইভেন্ট আয়োজন হবে। ভারত গত সংস্করণে তাদের দ্বিতীয় শিরোপা জিতে বর্তমান চ্যাম্পিয়ন।
স্বাগতিক বাংলাদেশ এবং নেপাল সরাসরি টুর্নামেন্টে খেলার যোগ্যতা অর্জন করে।
বিজয়লক্ষ্মী দেশমানে

বিজয়লক্ষ্মী দেশমানে (জন্ম ১৯৫৫) হলেন কালাবুর্গীর একজন ভারতীয় অনকোলজিস্ট (ক্যান্সারবিজ্ঞানী) শল্যচিকিৎসক, তিনি ২০২৫ সালে পদ্মশ্রী পুরস্কারে ভূষিত হয়েছেন।
তিনি ভারতের কর্ণাটকের কালাবুর্গীর একটি বস্তিতে মাদিগা পরিবারে জন্মগ্রহণ করেন। আট ভাই বোনের মধ্যে তিনি একজন ছিলেন। তাঁর বাবা বাবু রাও দেশমানে এমএসকে মিল নামক একটি টেক্সটাইল মিলে শ্রমিক হিসেবে কাজ করতেন। তাঁর মা, রত্নাম্মা, সবজি বিক্রি করে পরিবারকে সাহায্য করতেন। প্রথমে তিনি ঘরে ঘরে গিয়ে সবজি বিক্রি করতেন এবং পরে গাজীপুর এলাকায় নিজের একটি দোকান স্থাপন করেছিলেন।
বিজয়লক্ষ্মী দেশমানে প্রাথমিক শিক্ষা শুরু করেন গাজীপুরার চক্করগট্ট স্কুলে, যেখানে তিনি সপ্তম শ্রেণী পর্যন্ত পড়াশোনা করেছিলেন। এরপর তিনি কন্নড় মাধ্যমে গঙ্গাম্বিকা উচ্চ বিদ্যালয়ে পড়াশোনা করেন। পরে তিনি কেএমসি থেকে এমবিবিএস ডিগ্রি অর্জন করেন এবং ১৯৮৪ সালে বেলারি মেডিকেল কলেজ থেকে এমএস ডিগ্রি অর্জন করেন। স্নাতকোত্তর পড়াশোনা শেষ করার পরপরই, তিনি কিদওয়াই মেমোরিয়াল ক্যান্সার হাসপাতালে আবাসিক ডাক্তার হিসেবে যোগদান করেন।
১৯৯৪ সালে, বিজয়লক্ষ্মী দেশমানে তাঁর প্রতিষ্ঠানের প্রথম মহিলা অধ্যাপক ছিলেন। পরে তিনি কিদওয়াই মেমোরিয়াল ইনস্টিটিউট অফ অনকোলজির ডিন, বিভাগীয় প্রধান এবং পরিচালক হিসেবে দায়িত্ব পালন করেছেন। ২০১৬ সালে, বিজেপি নেতা অনন্ত কুমার তাঁকে পাঞ্জাবের মোহালিতে অবস্থিত জাতীয় ওষুধ শিক্ষা ও গবেষণা ইনস্টিটিউটের প্রধান হিসেবে নিয়োগের জন্য অনুরোধ করেন, সেই সময় তিনি হৃদরোগ থেকে সেরে উঠছিলেন। তাঁর বিশিষ্ট কর্মজীবন জুড়ে, তিনি কর্ণাটকে অসংখ্য পুরস্কার এবং প্রশংসা অর্জন করেছেন। ২০১৫ সালে অস্ত্রোপচারের পেশা থেকে অবসর নেওয়ার পরও, তিনি জনসাধারণের মধ্যে স্তন ক্যান্সার সচেতনতা বৃদ্ধি করে এবং বেঙ্গালুরুতে অবস্থিত একটি আশ্রয়স্থল, অবলাশ্রমের সভাপতি হিসেবে দায়িত্ব পালন করে জনসেবায় নিবেদিতপ্রাণ ছিলেন।
বিশ্ব ক্রেতা অধিকার দিবস

বিশ্ব ক্রেতা অধিকার দিবস হলো ক্রেতাদের অধিকার ও সুরক্ষার স্বার্থে পালিত একটি আন্তর্জাতিক দিবস। প্রতি বছর ১৫ মার্চ দিনটি পালিত হয়। এই দিনটি প্রথম উদযাপিত হয় ১৯৮৩ সালে। ১৯৬২ সালের এই দিনটিতেই মার্কিন প্রেসিডেন্ট জন এফ কেনেডি ক্রেতাদের অধিকারকে স্বীকৃতি জানিয়ে মার্কিন কংগ্রেসে এই বিষয়ে ভাষণ দিয়েছিলেন।
বিশ্ব ক্রেতা অধিকার দিবসের মূল উদ্দেশ্য পৃথিবী জুড়ে ক্রেতাদের বিভিন্ন বিষয়ে সতর্ক করা। তাদের সঠিক অধিকার সম্পর্কে সচেতন করা। ২০২৪ সালে এই দিনটির ভাবনা ছিল অনলাইন পেমেন্টের নানা দিক নিয়ে সচেতনতা। 
২০২৫ সালে বিশ্ব ক্রেতা অধিকার দিবসের মূল ভাবনা হল, ‘সুস্থিত জীবনশৈলীর দিকে মসৃণ রূপান্তর’। ক্রেতাদের কাছে সুস্থিত ও সুস্বাস্থ্যকর জীবনশৈলীর নানা দ্রব্য সঠিক মূল্যে পৌঁছে দেওয়ার প্রয়োজনীয়তাকে তুলে ধরা হয়েছে এই ভাবনায়। মৌলিক চাহিদা ও অধিকারের কথা এতে আছে। জীবনযাপনের জন্য প্রয়োজনীয় পথের ওপর গুরুত্ব দিয়ে বিশ্বজুড়ে ক্রেতা সুরক্ষা ও ক্রেতা অধিকারের ওপর জোর দেওয়া হয়েছে।
অশ্বমেধ দেবী

অশ্বমেধ দেবী (জন্ম: ১৮ই সেপ্টেম্বর ১৯৬৭) একজন রাজনীতিবিদ এবং ভারতের বিহার রাজ্যের উজিয়ারপুর নির্বাচনী এলাকা থেকে জনতা দল (ইউনাইটেড) প্রার্থী হিসেবে নির্বাচিত সংসদ সদস্য। তিনি সমস্তিপুর বিধানসভা কেন্দ্রের কল্যাণপুর থেকে বিহার বিধানসভার সদস্য হিসেবেও দায়িত্ব পালন করেছেন। ২০২৩ সালে, বিহার সরকার তাঁকে বিহার রাজ্য মহিলা কমিশনের চেয়ারপারসন নিযুক্ত করে।
অশ্বমেধ ১৯৬৭ সালের ১৮ই সেপ্টেম্বর, সমস্তিপুর জেলার মেয়ারীতে (বিহার) জন্মগ্রহণ করেন। তিনি ১৯৭৯ সালের ৭ই মে প্রদীপ মাহাতোর সাথে বিবাহ বন্ধনে আবদ্ধ হন এবং তাঁদের চার পুত্র সন্তান রয়েছে।
অশ্বমেধ দেবী বিহারের সমস্তিপুরের বাজিতপুর মেয়ারী, সরাই রঞ্জন থেকে ম্যাট্রিকুলেট পাস করেন।
অশ্বমেধ দেবী ২০০০ এবং ২০০৫ সালে সমস্তিপুর বিধানসভা কেন্দ্রের কল্যাণপুর থেকে বিহার বিধানসভার সদস্য নির্বাচিত হয়েছিলেন।
অশ্বমেধ দেবী ২০০৯ সাল পর্যন্ত বিধানসভার সদস্য হিসেবে ছিলেন। ২০০৯ সালে, তিনি ১৫তম লোকসভার সদস্য নির্বাচিত হন। ২০২৩ সালে, তিনি বিহার রাজ্যের জন্য রাজ্য মহিলা কমিশনের প্রধান নিযুক্ত হন। তিনি ছাড়াও, পুনর্গঠিত কমিশনে সাতজন সদস্য ছিলেন, কমিশনটি রাজ্যের মহিলাদের সাথে সম্পর্কিত বিষয়গুলি দেখাশোনা করার জন্য গঠিত হয়েছিল।
আইসিসি নারী চ্যাম্পিয়ন্স ট্রফি

আইসিসি নারী চ্যাম্পিয়ন্স ট্রফি হল আন্তর্জাতিক ক্রিকেট কাউন্সিল (আইসিসি) কর্তৃক আয়োজিত একটি ভবিষ্যৎ চতুর্বার্ষিক আন্তর্জাতিক ক্রিকেট টুর্নামেন্ট এবং জাতীয় নারী ক্রিকেট দলগুলি এতে অংশগ্রহণ করে। এই টুর্নামেন্টের প্রথম সংস্করণ ২০২৭ সালে শ্রীলঙ্কায় অনুষ্ঠিত হবে, যেখানে ম্যাচগুলি নারীদের টি-২০ আন্তর্জাতিক ফরম্যাটে অনুষ্ঠিত হবে।
২০২১ সালের ৮ মার্চ আন্তর্জাতিক নারী দিবসে আইসিসি ২০২৪/৩১ চক্রের ইভেন্ট তালিকায় আইসিসি নারী চ্যাম্পিয়ন্স ট্রফি ঘোষণা করা হয়। এই প্রতিযোগিতায় ছয়টি দল অংশগ্রহণ করবে। ২০২২ সালের ২৬ জুলাই শ্রীলঙ্কাকে এই টুর্নামেন্টের প্রথম আয়োজক হিসেবে ঘোষণা করা হয়, যতক্ষণ না তারা যোগ্যতা অর্জন করে।
 ২০২৪ সালের ১৩ নভেম্বর আইসিসি একটি উদ্বোধনী ভিডিও প্রকাশের মাধ্যমে চ্যাম্পিয়ন্স ট্রফির জন্য একটি নতুন ভিজ্যুয়াল পরিচিতি প্রকাশ করে।
টুর্নামেন্টে ১৬টি খেলা হবে, যেখানে ছয়টি দল একে অপরের বিরুদ্ধে রাউন্ড-রবিন পদ্ধতিতে খেলবে এবং শীর্ষ দুটি দল ফাইনালে উঠবে।
পার্বতী দেবী (লাদাখের রাজনীতিবিদ)

রানি পার্বতী দেবী ডেস্কিট ওয়াংমো (১লা মে ১৯৩৪ - ৫ই নভেম্বর ২০২৪) ছিলেন একজন ভারতীয় রাজ পরিবার সদস্য এবং রাজনীতিবিদ, যিনি লাদাখের রানি মা ছিলেন। তিনি ১৯৭৭ থেকে ১৯৮০ সাল পর্যন্ত ষষ্ঠ লোকসভার সদস্য হিসেবে দায়িত্ব পালন করেন।
পার্বতীর জন্ম ১৯৩৪ সালের ১ মে খাংসার প্রাসাদে, বর্তমানে এটি হিমাচল প্রদেশের লাহুল ও স্পিতি জেলার অংশ। তাঁর জন্ম হয়েছিল লাহুলের সর্বশ্রেষ্ঠ রাজপরিবার, খাংসারের রাজকীয় বাড়িতে, নিমা ওয়াঙ্গ্যালের ঘরে। তিনি পঞ্চম শ্রেণী পর্যন্ত শিক্ষা লাভ করেন।
পার্বতী দেবী লাদাখে তাঁর সামাজিক কাজের জন্য পরিচিত ছিলেন। ১৯৫৮ সালে তিনি লেহের বাস্তবায়ন কমিটির কল্যাণ সম্প্রসারণ প্রকল্পের আহ্বায়ক হন।
১৯৭৭ সালের ভারতীয় সাধারণ নির্বাচনের জন্য, ভারতীয় জাতীয় কংগ্রেস (আইএনসি) পার্বতী দেবীকে লাদাখ নির্বাচনী এলাকার জন্য তাদের প্রার্থী করে এবং তাদের স্থানীয় জোট শরিক জম্মু ও কাশ্মীর ন্যাশনাল কনফারেন্স তাঁকে সমর্থন করে। তাঁর বিরুদ্ধে কেবল একজন স্বতন্ত্র প্রার্থী দাঁড়িয়েছিলেন। পার্বতী তাঁকে ২,৮৭৭ ভোটের ব্যবধানে পরাজিত করেন (২৩,১৩০ ভোটের বিপরীতে ২০,২৫৩ ভোট) এবং লাদাখের প্রথম মহিলা সাংসদ হন। ১৯৭৭ সালের নির্বাচনে জম্মু ও কাশ্মীরের মহিলা প্রার্থী হিসেবে তিনি এবং বেগম আকবর জাহান আবদুল্লাহ জয়লাভ করেন। এই মেয়াদের লোকসভা তার পাঁচ বছর পূর্ণ করতে পারেনি এবং ১৯৮০ সালে আরেকটি নির্বাচন অনুষ্ঠিত হয়। এবার জম্মু ও কাশ্মীর ন্যাশনাল কনফারেন্স লাদাখ থেকে তাদের প্রার্থী দিয়েছিল।
পার্বতী দেবী নামগিয়াল ইনস্টিটিউট অফ রিসার্চ অন লাদাখি আর্ট অ্যাণ্ড কালচার (এনআইআরএলএসি) -এর প্রতিষ্ঠাতা এবং সভাপতি ছিলেন।
পার্বতী ১৯৫০ সালের ১০ জুলাই লাদাখের রাজা কুনজাং নামগ্যালের সাথে বিবাহ বন্ধনে আবদ্ধ হন। কুনজাং একজন মদ্যপ ছিলেন এবং ৪৮ বছর বয়সে মারা যান। সেইসময় পার্বতী দেবী এবং তাঁদের চার সন্তান (দুই ছেলে এবং দুই মেয়ে) ছিলেন। স্থানীয় ঐতিহ্য অনুসারে, মৃত রাজার ভাইয়ের (দেবর) সাথে পার্বতীর বিবাহ হওয়ার কথা ছিল। পরিবর্তে, তিনি তাঁর দেবরকে পরিবার থেকে আলাদা করে দিয়েছিলেন এবং তার জন্য মাসিক ভাতার ব্যবস্থা করেছিলেন। তিনি বিষয়টি আদালতে নিয়ে যান এবং অবশেষে আদালতের বাইরে একটি মীমাংসার মাধ্যমে পারিবারিক সম্পত্তির একটি অংশের দখল লাভ করেন।
তিনি স্টোক প্রাসাদে থাকতেন। শীতকালে, তিনি মানালিতে থাকতেন।
পার্বতী ২০২৪ সালের ৫ই নভেম্বর ৯০ বছর বয়সে মারা যান।
কোরিয়ান রপ্তানি প্রক্রিয়াকরণ অঞ্চল

কোরিয়ান রপ্তানি প্রক্রিয়াকরণ অঞ্চল (কেইপিজেড) বাংলাদেশের চট্টগ্রাম জেলার আনোয়ারা উপজেলায় অবস্থিত একটি বেসরকারি শিল্পাঞ্চল। এটি দক্ষিণ কোরিয়ার ইয়াংওয়ান গ্রুপের উদ্যোগে প্রতিষ্ঠিত হয়। এই ইপিজেডটি দেশের একমাত্র বেসরকারি রপ্তানি প্রক্রিয়াকরণ অঞ্চল যেখানে বর্তমানে ৪৮টি কারখানা পরিচালিত হচ্ছে।
কেইপিজেড চট্টগ্রাম শহরের কেন্দ্র থেকে প্রায় ৪০ কিলোমিটার দক্ষিণ-পূবে অবস্থিত। এটি ২,৪৯২ একর জায়গা জুড়ে বিস্তৃত, যার ৫২% অঞ্চল সবুজায়নের জন্য সংরক্ষিত। ইপিজেডের ভেতরে ৪০ কিলোমিটার রাস্তা, ৬ কিলোমিটার প্রধান সড়ক, এবং ৩৩টি হ্রদ-জলাশয় রয়েছে। শিল্পাঞ্চলে ১৩৭ প্রজাতির পাখি ও ৮৭ প্রজাতির বেশি স্তন্যপায়ী প্রাণী দেখা যায়।
কেইপিজেডে বিশ্বমানের পোশাক, সিনথেটিক ফাইবার, পলিয়েস্টার সুতা, স্পোর্টস জুতা, চামড়ার ব্যাগ, ব্যাকপ্যাক ও ট্রাভেল ব্যাগ উৎপাদিত হয়। এখানকার শিল্পপ্রতিষ্ঠানগুলো বছরে প্রায় ৪০০ মিলিয়ন ডলারের পণ্য রপ্তানি করে এবং এই পরিমাণকে ১.২ বিলিয়ন ডলারে উন্নীত করার লক্ষ্য নির্ধারণ করা হয়েছে।
বর্তমানে কেইপিজেডে সরাসরি ৩৪,০০০ কর্মী কাজ করছে, যার মধ্যে অধিকাংশই নারী। এছাড়া পরোক্ষভাবে আরও ২৫,০০০ মানুষ এই শিল্পাঞ্চলের উপর নির্ভরশীল। শ্রমিকদের জন্য আধুনিক ডরমিটরি, মেডিকেল সেন্টার, ডে কেয়ার, ন্যায্যমূল্যের দোকান ও ২ টাকার স্বল্পমূল্যের খাবারের ব্যবস্থা রয়েছে।
কেইপিজেডে ২৭ লাখের বেশি গাছ লাগানো হয়েছে, যার মধ্যে ৪০০টিরও বেশি প্রজাতির গাছ আছে। এটি দেশের সর্ববৃহৎ সৌরবিদ্যুৎ প্রকল্প স্থাপন করেছে, যার উৎপাদন ক্ষমতা ৪০ মেগাওয়াট। এছাড়া সব শিল্পকারখানায় বর্জ্য শোধনাগার (ETP) বাধ্যতামূলক করা হয়েছে।
২০২৪ সালে অন্তর্বর্তীকালীন সরকারের একটি সভায় সিদ্ধান্ত হয় যে, কেইপিজেডের জমি নিবন্ধন প্রক্রিয়া সহজ করা হবে এবং বন্ড লাইসেন্স পেতে আরও স্বচ্ছতা আনা হবে। ভবিষ্যতে এখানে সফটওয়্যার ও আইটি খাতের জন্য ১৬টি ২৪ তলা ভবন নির্মাণের পরিকল্পনা রয়েছে, যা ২০,০০০ আইটি বিশেষজ্ঞের কর্মসংস্থান সৃষ্টি করবে।
১৯৯৫ সালে বাংলাদেশ ও দক্ষিণ কোরিয়া সরকারের মধ্যে একটি চুক্তির মাধ্যমে কেইপিজেড স্থাপনের অনুমোদন দেয়া হয়। ১৯৯৯ সালে আনোয়ারায় এর জন্য জমি বরাদ্দ হয় এবং পরবর্তীতে ২০১১ সালে সরকার এটি বেসরকারি ইপিজেড হিসেবে ঘোষণা করে।
কর্মীদের স্বাস্থ্যসেবার জন্য সাধারণ হাসপাতাল, নার্সিং কলেজ ও স্বাস্থ্য প্রযুক্তি ইনস্টিটিউট নির্মাণের পরিকল্পনা রয়েছে। এছাড়া, স্থানীয় জনসাধারণের স্বাস্থ্যসেবা উন্নত করতে ব্যাপক পরিচ্ছন্নতা ও স্বাস্থ্য সচেতনতা কর্মসূচি পরিচালিত হচ্ছে।
বাংলাদেশ সরকার বিনিয়োগকারীদের জন্য কেইপিজেডে বিশেষ আর্থিক ও অরাজস্ব সুবিধা প্রদান করছে। এতে কর অবকাশ, শুল্কমুক্ত আমদানি সুবিধা, এবং দ্রুত প্রশাসনিক অনুমোদনের সুযোগ রয়েছে।
বেগম আকবর জাহান আবদুল্লাহ

বেগম আকবর জাহান আবদুল্লাহ (১৯১৬ - ১১ই জুলাই ২০০০) একজন কাশ্মীরি রাজনীতিবিদ ছিলেন। তিনি জম্মু ও কাশ্মীরের তিনবারের মুখ্যমন্ত্রী আবদুল্লাহ শেখের স্ত্রী ছিলেন, তিনি দুবার ভারতের সংসদ সদস্য হিসেবে দায়িত্ব পালন করেছেন।
আকবর জাহান ছিলেন মাইকেল হ্যারি নেদৌয়ের কন্যা। হ্যারি নেদৌ শ্রীনগরের নেদৌ হোটেল সহ একটি ভারতীয় হোটেল চেইনের ইউরোপীয় মালিক এবং তাঁর কাশ্মীরি স্ত্রী মিরজানের জ্যেষ্ঠ পুত্র ছিলেন। মাইকেল হ্যারি নেদৌ নিজেই গুলমার্গের পর্যটন কেন্দ্রের একটি হোটেলের মালিক ছিলেন। লেখক তারিক আলি দাবি করেছেন যে আকবর জাহান পূর্বে ১৯২৮ সালে একজন আরবীয় ব্যক্তি করম শাহের সাথে বিবাহ বন্ধনে আবদ্ধ হয়েছিলেন। কলকাতার একটি সংবাদপত্র লিবার্টিতে প্রকাশিত হয়েছিল যে তিনি আসলে টমাস এডওয়ার্ড লরেন্স (লরেন্স অফ অ্যারাবিয়া খ্যাত), একজন ব্রিটিশ গোয়েন্দা কর্মকর্তা। এই খবরের পর করম শাহ নিখোঁজ হয়ে যান। তিনি দাবি করেন যে আকবর জাহানের প্রথম স্বামী ১৯২৯ সালে বিবাহবিচ্ছেদ করেছিলেন। তিনি ১৯৩৩ সালে আবদুল্লাহর সাথে বিবাহ বন্ধনে আবদ্ধ হন।
তিনি ১৯৭৭ থেকে ১৯৭৯ সাল পর্যন্ত ষষ্ঠ এবং ১৯৮৪ থেকে ১৯৮৯ সাল পর্যন্ত অষ্টম লোকসভার সদস্য হিসেবে দায়িত্ব পালন করেন, এবং যথাক্রমে কাশ্মীরের শ্রীনগর ও অনন্তনাগ আসনের প্রতিনিধিত্ব করেছিলেন।
১৯৪৭ থেকে ১৯৫১ সাল পর্যন্ত তিনি জম্মু ও কাশ্মীর রেড ক্রস সোসাইটির প্রথম সভাপতি হিসেবে দায়িত্ব পালন করেন। তিনি ১৯৭৫ সালে আন্তর্জাতিক নারী বর্ষের রাজ্য স্তরের কমিটির চেয়ারম্যান এবং ১৯৭৬ সালে সর্বভারতীয় পরিবার কল্যাণ সমিতির রাজ্য শাখার সভাপতি এবং ১৯৭৭ সালে অল ইণ্ডিয়া মহিলা সম্মেলনের রাজ্য শাখার সভাপতি হিসেবেও দায়িত্ব পালন করেন।
আকবর জাহান আবদুল্লাহ ২০০০ সালের ১১ই জুলাই ৮৪ বছর বয়সে শ্রীনগরে মারা যান।
তিনি কাশ্মীরি রাজনীতিবিদ ফারুক আবদুল্লাহর মা, যিনি ১৯৮২ সালে তাঁর বাবা আবদুল্লাহ শেখের উত্তরসূরী হয়ে জম্মু ও কাশ্মীরের মুখ্যমন্ত্রী হন, এবং ওমর আবদুল্লাহর ঠাকুমা।
সিমোনেত্তা স্তেফানেল্লি

সিমোনেত্তা স্তেফানেল্লি (; জন্ম ৩০ নভেম্বর ১৯৫৪) একজন প্রাক্তন ইতালীয় অভিনেত্রী। আন্তর্জাতিকভাবে তিনি ফ্রান্সিস ফোর্ড কপোলা পরিচালিত ১৯৭২ সালের চলচ্চিত্র "দ্য গডফাদার"-এ অ্যাপোলোনিয়া ভিটেলি-কোরলিওনে চরিত্রে অভিনয়ের জন্য সর্বাধিক পরিচিত। তার অভিনীত অন্যান্য চলচ্চিত্রের মধ্যে রয়েছে "মোজেস দ্য লগিভার", "স্ক্যান্ডাল ইন দ্য ফ্যামিলি" এবং "থ্রি ব্রাদার্স"। ১৯৯২ সালে স্তেফানেল্লি তার তৎকালীন স্বমী মিকেলে প্লাসিডো পরিচালিত "অ্যামিচে দেল কুওরে" নাটকে সর্বশেষ অভিনয় করেন।
রেণু দেবী

রেণু দেবী (জন্ম ১লা নভেম্বর ১৯৫৯) একজন ভারতীয় রাজনীতিবিদ যিনি ২০২০ সালের ১৬ই নভেম্বর থেকে ২০২২ সালের ৯ই আগস্ট পর্যন্ত বিহারের ৭ম উপ-মুখ্যমন্ত্রী হিসেবে দায়িত্ব পালন করেছিলেন।
তিনি ২০২০ সালে বিহার থেকে ভারতের পঞ্চম মহিলা উপ-মুখ্যমন্ত্রী হন। তিনি ভারতীয় জনতা পার্টির প্রাক্তন জাতীয় সহ-সভাপতি। তিনি বর্তমানে বিহার বিধানসভার সদস্য এবং জাতীয় গণতান্ত্রিক জোটের প্রাক্তন উপ-আইনসভানেত্রী।
রেণু, তাঁর বাবা-মায়ের তিন ছেলে এবং পাঁচ মেয়ের মধ্যে সবচেয়ে বড়। তিনি নোনিয়া জাতের, একটি অত্যন্ত পিছিয়ে পড়া শ্রেণী (ইবিসি) সম্প্রদায় থেকে এসেছেন। তিনি ১৯৭৭ সালে নারী শিক্ষা সংস্থান বিদ্যাপীঠ থেকে ইন্টার পাস করেন।
১৯৭৩ সালে তিনি কলকাতার একজন বীমা পরিদর্শক দুর্গা প্রসাদের সাথে বিবাহ বন্ধনে আবদ্ধ হন। তবে, বিয়ের সাত বছরের মধ্যে তাঁর স্বামীর আকস্মিক মৃত্যু তাঁকে তাঁর মায়ের শহর বেতিয়ায় ফিরে যেতে বাধ্য করে এবং তিনি একেই নিজের "কর্মভূমি" হিসেবে গ্রহণ করেন। তিনি দুই সন্তানের মা এবং একক অভিভাবক।
রেণু দেবীর মা সংঘ পরিবারের সাথে যুক্ত ছিলেন, এটি তাঁকে প্রবলভাবে প্রভাবিত করেছিল বলে জানা যায়। রেণু দেবী বিশ্ব হিন্দু পরিষদের মহিলা শাখা দুর্গা বাহিনীরও অংশ ছিলেন।
১৯৮১ সালে তিনি সামাজিক কর্মকাণ্ডের মাধ্যমে তাঁর রাজনৈতিক জীবন শুরু করেন, পরে তিনি ১৯৮৮ সালে বিজেপি মহিলা মোর্চা বা বিজেপি মহিলা শাখায় যোগ দেন। পরের বছর, তাঁকে চম্পারণ অঞ্চলের শাখার প্রধানের দায়িত্ব দেওয়া হয়। ১৯৯৩ এবং ১৯৯৬ সালে তিনি দুই মেয়াদে শাখার রাজ্য প্রধান হিসেবে নির্বাচিত হন।
যদিও তিনি ১৯৯৫ সালে নৌতান বিধানসভা আসন থেকে তাঁর প্রথম নির্বাচনে প্রতিদ্বন্দ্বিতা করে ব্যর্থ হয়েছিলেন, তবুও তিনি পশ্চিম চম্পারণ জেলার আরেকটি বিভাগ বেতিয়া (২০০০-২০১৫; ২০২০-বর্তমান) থেকে চারবার বিহার বিধানসভায় নির্বাচিত হয়ে সফল হন। ২০১৫ সালের নির্বাচনে তিনি মহাগঠবন্ধনের একজন প্রার্থীর কাছে হেরে যান, তবে ২০২০ সালে তাঁর কাছ থেকে তিনি আসনটি পুনরুদ্ধার করেন।
তিনি ২০০৫ থেকে ২০০৯ সাল পর্যন্ত বিহার রাজ্য সরকারের ক্রীড়া, শিল্প ও সংস্কৃতি মন্ত্রী হিসেবে দায়িত্ব পালন করেন। তিনি ২০১৪ থেকে ২০২০ সাল পর্যন্ত বিজেপির জাতীয় সহ-সভাপতি ছিলেন এবং অমিত শাহ তাঁকে দলের জাতীয় কার্যকরী কমিটির সদস্য হিসেবে মনোনীত করেছিলেন। ২০২০ সালে বিহারের উপ-মুখ্যমন্ত্রী হিসেবে তাঁর নিয়োগ ইতিবাচকভাবে গৃহীত হয়েছে।
লোনিয়া

লোনিয়ারা হল একটি হিন্দু অন্যান্য অনগ্রসর জাতি, যারা উত্তর প্রদেশ এবং বিহার সংলগ্ন অঞ্চলে বসবাস করে। তারা ঐতিহ্যগতভাবে লবণ খনন এবং লবণ তৈরির কাজে জড়িত ছিল। রাজ্য সরকারগুলি মল্লা, বিন্দ এবং বেলদার সম্প্রদায়ের সাথে লোনিয়াদের অত্যন্ত পিছিয়ে পড়া শ্রেণী হিসেবে তালিকাভুক্ত করেছে। সম্প্রদায়ের নেতারা সামাজিকভাবে বঞ্চিত সম্প্রদায়ের জন্য তফসিলি উপজাতির মর্যাদা চেয়ে আসছেন। এদের লুনিয়া বা নোনিয়া বানানেও লেখা হয়।
এই বর্ণের লোকেরা সাধারণত দেশের কোন অংশ থেকে এসেছে, তার ওপর নির্ভর করে তাদের বিভিন্ন উপাধি থাকে। তারা 'চৌহান', 'প্রসাদ', 'মেহতো', 'নুনিয়া', 'সিং চৌহান', 'জমেদার', 'লোনিয়া', 'বেলদার' ব্যবহার করে। সাধারণত মহিলারা স্বামীর পদবি ব্যবহার না করলে তাদের পদবিতে 'দেবী' থাকে।
নোনিয়া জাতির একজন সদস্য মুকুটধারী প্রসাদ চৌহান ভারতীয় স্বাধীনতা আন্দোলনে গুরুত্বপূর্ণ ভূমিকা পালন করেছিলেন। তিনি চম্পারণ সত্যাগ্রহ, ১৯৩০ সালের লবণ সত্যাগ্রহ এবং ১৯৪২ সালের ভারত ছাড়ো আন্দোলনে জড়িত ছিলেন।
তাদের জনসংখ্যা উত্তর প্রদেশের পূর্ব অংশ যেমন গাজীপুর, আজমগড়, মাউ জেলা এবং কিছু পার্শ্ববর্তী অঞ্চলে কেন্দ্রীভূত। অন্যান্য সম্প্রদায়ের মতো লোনিয়া বা নোনিয়াও ঔপনিবেশিক নিপীড়নের শিকার হয়েছিল, যার ফলে বিদ্রোহ শুরু হয়েছিল এবং তারা স্বাধীনতার সংগ্রামে অবদান রেখেছিল। সাম্প্রতিক সময়ে, তারা তাদের উপাধি হিসেবে "চৌহান" লেখা শুরু করেছে এবং নিজেদেরকে রাজপুত বলে ডাকছে, যার কোন ঐতিহাসিক ভিত্তি বা প্রমাণ নেই। কারণ পণ্ডিতরা শূদ্রের সমগ্র সম্প্রদায়ের উৎপত্তির উদাহরণ দিয়েছেন, যা রাজপুতীকরণ নামে অভিহিত, এমনকি বিংশ শতাব্দীর শেষের দিকে ব্রিটিশ রাজের অধীনেও রাজপুতীকরণ হয়ে এসেছে। উদাহরণস্বরূপ, উইলিয়াম রো তাঁর "দ্য নিউ চৌহানস: এ কাস্ট মোবিলিটি মুভমেন্ট ইন নর্থ ইণ্ডিয়া" বইতে আলোচনা করেছেন মধ্যপ্রদেশ, উত্তরপ্রদেশ এবং বিহারের শূদ্র বর্ণের একটি বৃহৎ অংশ - নোনিয়া বা লোনিয়ারা রাজ যুগে তিন প্রজন্ম ধরে রাজপুত হবার চেষ্টা করেছে, তাদের রীতিনীতি এবং ঐতিহ্য অনুকরণ করে সামাজিক স্তরবিন্যাসে ওপর দিকে ওঠার চেষ্টা করেছে।
লোনিয়া বা নোনিয়া হল সামাজিক, শিক্ষাগত এবং অর্থনৈতিকভাবে সবচেয়ে বঞ্চিত সম্প্রদায়গুলির মধ্যে একটি, যদিও রাজ্য সরকারগুলি তাদের অন্যান্য অনগ্রসর শ্রেণি (ওবিসি) হিসাবে স্বীকৃতি দিয়েছে, তারা তাদের উন্নয়নের জন্য তফসিলি উপজাতির মর্যাদা চেয়ে আসছে।
বাঁশখালী উপজেলার শিক্ষা প্রতিষ্ঠান

২০১১ সালের আদমশুমারি অনুযায়ী বাঁশখালী উপজেলার সাক্ষরতার হার ৩৭.৪%। এ উপজেলায় ৫টি কলেজ, ৭টি ফাজিল মাদ্রাসা, ১টি কারিগরী শিক্ষা প্রতিষ্ঠান, ৪টি আলিম মাদ্রাসা, ২৬টি মাধ্যমিক বিদ্যালয়, ১৪টি দাখিল মাদ্রাসা ও ১৬১টি প্রাথমিক বিদ্যালয় রয়েছে। এ ছাড়া আরো অনেক কওমি মাদ্রাসা রয়েছে।
বাঁশখালীতে ৫টি কলেজ রয়েছে তার মধ্যে মাত্র একটিকে জাতীয়করণ করা হয়েছে। কলেজগুলোর তালিকা নিম্নরূপ-
মাস্টার নজীর আহমদ কলেজ

মাস্টার নজির আহমদ কলেজ বাংলাদেশের চট্টগ্রাম জেলার বাঁশখালী উপজেলার দক্ষিণ প্রান্তে অবস্থিত একটি উচ্চ শিক্ষাপ্রতিষ্ঠান। এটি ২০০৭ সালে প্রতিষ্ঠিত হয় এবং ২০১০ সালে প্রথমবারের মতো উচ্চ মাধ্যমিক পরীক্ষায় অংশগ্রহণ করে। ধারাবাহিকভাবে ভালো ফলাফল করায় বাঁশখালী উপজেলার অন্যতম সেরা শিক্ষাপ্রতিষ্ঠান হিসেবে স্বীকৃতি পেয়েছে।
২০০৭ সালে বাঁশখালীর নাপোড়া গ্রামে শিক্ষানুরাগী মাস্টার নজির আহমদ ও তার পরিবার এই কলেজ প্রতিষ্ঠা করেন। দক্ষিণ বাঁশখালীর অনগ্রসর জনগোষ্ঠীর উচ্চশিক্ষার সুযোগ নিশ্চিত করার লক্ষ্যে এই কলেজটি প্রতিষ্ঠা করা হয়। কলেজ প্রতিষ্ঠায় মাস্টার নজির আহমদের পুত্র আলহাজ্ব মুজিবুর রহমান (সিআইপি) গুরুত্বপূর্ণ ভূমিকা রাখেন। ২০১৪-১৫ শিক্ষাবর্ষে কলেজটি জাতীয় বিশ্ববিদ্যালয় কর্তৃক স্নাতক (পাস) কোর্স চালু করার অনুমতি পায় এবং ২০১৭-১৮ শিক্ষাবর্ষে অনার্স কোর্স চালু করে।
কলেজটি উচ্চ মাধ্যমিক, স্নাতক (পাস) ও অনার্স কোর্স পরিচালনা করে। বর্তমানে কলেজে প্রায় ১৪০০ শিক্ষার্থী অধ্যয়নরত এবং ৫২ জন শিক্ষক ও কর্মচারী কর্মরত আছেন। ২০১৯ সালে এটি এমপিওভুক্ত হয়।
কলেজটি প্রতিষ্ঠার পর থেকেই ধারাবাহিকভাবে ভালো ফলাফল করে আসছে। ২০২৩ সালে এইচএসসি পরীক্ষায় ২৭২ জন শিক্ষার্থীর মধ্যে ২৫৭ জন উত্তীর্ণ হয় এবং ৩৯ জন জিপিএ-৫ পায়। পাশের হার ছিল ৯৪.৪৯%।
২০২৩ সালে জাতির পিতা বঙ্গবন্ধু শেখ মুজিবুর রহমান আন্তঃকলেজ ফুটবল টুর্নামেন্টে অনূর্ধ্ব-১৭ বিভাগে মাস্টার নজির আহমদ কলেজ চ্যাম্পিয়ন হয়। ফাইনাল খেলায় উপস্থিত ছিলেন উপজেলা নির্বাহী কর্মকর্তা (ইউএনও) মো. সাঈদুজ্জামান চৌধুরী, উপজেলা আওয়ামী লীগের সাধারণ সম্পাদক অধ্যাপক আব্দুল গফুরসহ অন্যান্যরা।
কলেজের প্রতিষ্ঠাতা মাস্টার নজির আহমদ ছিলেন একজন বিশিষ্ট শিক্ষাবিদ ও সমাজসেবক। তিনি বাঁশখালীতে শিক্ষার প্রসারে গুরুত্বপূর্ণ ভূমিকা পালন করেন। তার প্রতিষ্ঠিত অন্যান্য প্রতিষ্ঠানগুলোর মধ্যে রয়েছে আম্বিয়া খাতুন মহিলা মাদ্রাসা, জায়েদা খাতুন হেফজখানা এবং দৈনিক পূর্বদেশ পত্রিকা।
মাস্টার নজির আহমদ কলেজ থেকে পাশ করা অনেক শিক্ষার্থী সরকারি ও বেসরকারি গুরুত্বপূর্ণ পদে নিয়োজিত রয়েছেন।
সাক্ষী কাসানা

সাক্ষী কাসানা ১৯৯৬ সালের ২১ আগস্ট জন্মগ্রহণ করেন । তিনি হলেন উত্তর প্রদেশের একজন ভারতীয় প্রতিবন্ধী ক্রীড়াবিদ। তিনি মহিলাদের ডিসকাস নিক্ষেপ করাতে এফ৫৫ বিভাগে প্রতিদ্বন্দ্বিতা করেন। তিনি প্যারিসে ২০২৪এর গ্রীষ্মকালীন প্যারাঅলিম্পিক্সে ভারতের প্রতিনিধিত্ব করার যোগ্যতা অর্জন করেছিলেন।
কাসানা তাঁর ডান পায়ে বিকৃতি নিয়ে জন্মগ্রহণ করেছিলেন যা তাঁর চলাফেরার উপর প্রভাব ফেলেছিল। খেলাধুলা শুরু করার পর, তিনি গাজিয়াবাদের স্পোর্টস অথরিটি অফ ইন্ডিয়া প্রশিক্ষণ কেন্দ্রে কোচ অমিত কুমারের অধীনে তাঁর প্রাথমিক বিষয়গুলি শিখেছিলেন।
কোভিড-১৯ এর কারণে অনেক ভারতীয় ২০২১ সালের মে মাসে ইউরোপীয় গ্র্যান্ড প্রিক্স সার্কিট, যোগ্যতা অর্জনের ক্রীড়াসূচির দফায় যেতে না পারার জন্য তিনি ২০২০ সালের টোকিও গ্রীষ্মকালীন প্যারাঅলিম্পিক্সের জন্য যোগ্যতা অর্জন করতে পারেননি। 
তবে, পরে সাক্ষী চীনের হাংঝুতে ২০২২ সালের এশিয়ান প্যারা গেমসে ব্রোঞ্জ জিতেছিলেন। তিনি ডিসকাস ২৪.৭৭ মিটার দূরত্বে ছুঁড়েছেন এবং চীনের ওয়াং ইয়ানপিং এবং ইরানের হাশেমিয়েহ মোতাঘিয়ান মোয়াভির পিছনে শেষ করেন। তিনি ডিসকাস ছোঁড়াতেও ষষ্ঠ স্থান অধিকার করেন।
২০২১ সালের মার্চ মাসে, সাক্ষী বেঙ্গালুরুতে জাতীয় প্যারা অ্যাথলেটিক্স চ্যাম্পিয়নশিপে রৌপ্য পদক জিতে সবার নজরে আসেন।
২০২৩ সালের বিশ্ব প্যারা অ্যাথলেটিক্স চ্যাম্পিয়নশিপে, সাক্ষী ডিসকাস এবং জ্যাভলিন ছোঁড়াতে যথাক্রমে ষষ্ঠ এবং একাদশ স্থান অধিকার করেন।
২০২৪ সালের বিশ্ব প্যারা অ্যাথলেটিক্স চ্যাম্পিয়নশিপে, তিনি ডিসকাস ছোঁড়াতে সপ্তম স্থান অধিকার করেন।
টোকিওতে না খেলার পর, সাক্ষী ২০২৪ গ্রীষ্মকালীন প্যারাঅলিম্পিকে ডিসকাস ছোঁড়াতে খেলার যোগ্যতা অর্জন করেন। সেখানে তিনি ২১.৪৫ মিটার নিক্ষেপ করে সপ্তম স্থান অধিকার করেন।
সাবা দেওয়ান

সাবা দেওয়ান হলেন নতুন দিল্লিতে অবস্থিত একজন ভারতীয় তথ্যচিত্র নির্মাতা। তাঁর চলচ্চিত্রগুলি যৌনতা, লিঙ্গ, পরিচয়, সাম্প্রদায়িকতা এবং সংস্কৃতির উপর ভিত্তি করে তৈরি। তাঁর উল্লেখযোগ্য রচনাগুলির মধ্যে রয়েছে "ধর্মযুদ্ধ" (হোলি ওয়্যার, ১৯৮৯), "নাসুর" (ফেস্টারিং উণ্ড, ১৯৯১), "খেল" (দ্য প্লে, ১৯৯৪), "বরফ" (স্নো, ১৯৯৭) এবং "সীতা'জ ফ্যামিলি" (২০০১)। কালিমালিপ্ত মহিলা পরিবেশন শিল্পীদের নিয়ে নির্মিত তাঁর ত্রয়ী, "দিল্লি-মুম্বাই-দিল্লি" (২০০৬), "নাচ" (দ্য ডান্স, ২০০৮) এবং "দ্য আদার সং" (২০০৯) -এর জন্য তিনি সর্বাধিক পরিচিত। তিনি তাঁর প্রথম বই "তওয়াইফনামা" লিখেছেন যা নৃত্যশিল্পীদের উপর তাঁর ত্রয়ী থেকে উদ্ভূত। এটি "বারাণসী এবং ভাভুয়াতে বসবাসকারী তওয়াইফ (গণিকা)" -দের ওপর একটি সু-গবেষণাকৃত বই। এটি বহু-প্রজন্মের ঘটনাপঞ্জি এবং প্রথম প্রকাশিত হয়েছিল ২০১৯ সালে।
সাবার জন্ম ও বড় হয়ে ওঠা ওঠা নতুন দিল্লিতে। তিনি ১৯৮২ সালে তাঁর স্কুলজীবন শেষ করেন এবং ১৯৮২-১৯৮৫ সাল পর্যন্ত দিল্লি বিশ্ববিদ্যালয়ের সেন্ট স্টিফেনস কলেজ থেকে ইতিহাসে স্নাতক ডিগ্রি অর্জন করেন। তিনি জামিয়া মিলিয়া ইসলামিয়ার গণযোগাযোগ গবেষণা কেন্দ্র থেকে গণযোগাযোগে স্নাতকোত্তর ডিগ্রি অর্জন করেন।
সাবা ১৯৮৭ সাল থেকে একজন স্বাধীন চলচ্চিত্র নির্মাতা হিসেবে কাজ করছেন। তাঁর 'দিল্লি-মুম্বাই-দিল্লি' (২০০৬) চলচ্চিত্রটি মুম্বাইয়ের বার নৃত্যশিল্পীদের জীবনকে কেন্দ্র করে নির্মিত, 'নাচ' (দ্য ডান্স, ২০০৮) গ্রামীণ মেলায় নৃত্যরত নারীদের জীবনকে অন্বেষণ করে এবং ত্রয়ীর 'দ্য আদার সং' (২০০৯) হলো এর তৃতীয় এবং শেষ চলচ্চিত্র, যেটি বারাণসীর তওয়াইফ বা গণিকাদের শিল্প ও জীবনধারা সম্পর্কে নির্মিত। ২০০৬ সালে, ভারত সরকারের তথ্য ও সম্প্রচার মন্ত্রণালয়ের চলচ্চিত্র বিভাগ কর্তৃক প্রণীত নিয়মাবলীর ৮ নম্বর ধারার প্রতিবাদে সাবা তাঁর 'দিল্লি মুম্বাই দিল্লি' চলচ্চিত্রটি প্রত্যাহার করে নেন। ২০১৯ সালে, সাবা তওয়াইফনামা প্রকাশ করেন, যা বেনারসের তওয়াইফ সম্প্রদায়ের মধ্যে প্রচলিত সঙ্গীত ঐতিহ্য সম্পর্কে একটি বই।
২০১৭ সালের জুন মাসে, কয়েকদিন আগে বল্লভগড় থেকে মথুরাগামী ট্রেনে ১৫ বছর বয়সী এক বালককে পিটিয়ে হত্যার প্রতিবাদে, সাবা দেওয়ান একটি প্রতিবাদের নেতৃত্ব দেন। হত্যাকারীরা ছেলেটিকে তার পোশাক নিয়ে কটূক্তি করা হয়েছিল বলে অভিযোগ, এবং তারা গোমাংস খাওয়ার কথাও উল্লেখ করেছিল। ফেসবুক পোস্টে এই হত্যাকাণ্ডের নিন্দা জানিয়ে সাবা দেওয়ান "নট ইন মাই নেম" নামে একটি প্রচারণার ডাক দিয়েছিলেন, যার লক্ষ্য "সংবিধান পুনরুদ্ধার" এবং জীবনের অধিকার ও সাম্যের উপর "আক্রমণ প্রতিহত করা"। এই প্রচারণাটি ভালোভাবে গৃহীত হয়েছিল এবং পরবর্তীতে দিল্লি, কলকাতা, মুম্বাই, হায়দ্রাবাদ, তিরুবনন্তপুরম, ভোপাল এবং বেঙ্গালুরুতে বিক্ষোভ অনুষ্ঠিত হয়েছিল।
মাইক্রোনেশিয়া যুক্তরাজ্যে ইসলাম

মাইক্রোনেশিয়া যুক্তরাজ্য প্রশান্ত মহাসাগরের একটি দ্বীপ রাষ্ট্র এবং অঞ্চলটি প্রধানত খ্রিস্টানপ্রধান। তবে সাম্প্রতিক বছরগুলোতে সেখানে ইসলামের উপস্থিতি দেখা গেছে। যদিও দেশটিতে মুসলিম জনসংখ্যা খুবই কম; তবুও ইসলামের প্রসার এবং মুসলিম সংস্কৃতির প্রভাব এখানে ক্রমশ বাড়ছে। 
মাইক্রোনেশিয়া যুক্তরাজ্যসহ মাইক্রোনেশিয়া অঞ্চলে ইসলামের প্রচার মূলত অভিবাসন এবং আন্তর্জাতিক সংযোগের মাধ্যমে হয়েছে। দক্ষিণ-পূর্ব এশিয়া; বিশেষ করে ইন্দোনেশিয়া, মালয়েশিয়া ও ফিলিপাইনের কিছু মুসলিম জনগোষ্ঠীর সাথে এই অঞ্চলের বাণিজ্যিক সম্পর্কের কারণে ইসলাম কিছুটা পরিচিতি লাভ করে। আধুনিক যুগে মাইক্রোনেশিয়ার মুসলিম জনসংখ্যা মূলত অভিবাসী শ্রমিকদের মাধ্যমে বৃদ্ধি পায়। কিছু তথ্য মতে, বেশ কয়েকটি মুসলিম পরিবার দেশটিতে বসবাস করে এবং তারা স্থানীয় সংস্কৃতির সাথে মিশে ইসলাম ধর্মের অনুশীলন করে। 
তবে প্রথম দিকে ইসলাম মাইক্রোনেশিয়া যুক্তরাজ্যে শক্তিশালী সামাজিক প্রতিরোধের সম্মুখীন হয়েছিল। উপনিবেশিক আমলে খ্রিস্টান ধর্মে দীক্ষিত হওয়া এর জনগণ ভিন্ন কোনো ধর্মকে সমাজে স্থান দিতে চায়নি। তা সত্ত্বেও যুক্তরাষ্ট্রের দুই কংগ্রেস সদস্যের সহায়তায় মাইক্রোনেশিয়ার প্রেসিডেন্ট ইমানুয়েল মরি ২০১৫ সালের এপ্রিলে দেশটির পূর্বাঞ্চলে অবস্থিত কোসরায়ে (কুসাই) রাজ্যে আহমদিয়া সম্প্রদায়কে সরকারিভাবে নিবন্ধনের অনুমতি প্রদান করেন। 
মাইক্রোনেশিয়া যুক্তরাজ্যে মুসলিম জনসংখ্যা বিচারে ছোট হলেও তারা একত্রে ইসলামি অনুশীলন বজায় রাখার চেষ্টা করছে। এখানে বড় কোনো মসজিদ নেই; তবে ছোটখাটো নামাজের স্থান এবং ইসলামি শিক্ষা কেন্দ্র রয়েছে। মুসলিমরা সাধারণত নিজের বাড়িতে বা একত্র হয়ে নামাজ আদায় করে এবং রমজানসহ গুরুত্বপূর্ণ ইসলামি উৎসব উদযাপন করে।
যদিও এখানে ধর্মীয় সহনশীলতা বজায় রয়েছে। তবুও ইসলাম প্রচারে কিছু প্রতিবন্ধকতা বিদ্যমান। বিশেষ করে মুসলিমদের জন্য হালাল খাবারের সহজলভ্যতা অনেক সময় সীমিত থাকে এবং দেশে ইসলামি শিক্ষা প্রতিষ্ঠান নেই বললেই চলে। এছাড়া মুসলিম সম্প্রদায় আকারে ছোট হওয়ায় নতুন প্রজন্মের জন্য ইসলাম চর্চার সুযোগও কম। কিছু মুসলিম পরিবার তাদের সন্তানদের ইসলামের মৌলিক শিক্ষা দিতে অনলাইন ও আন্তর্জাতিক ইসলামি সংস্থার সহায়তা নেয়। 
আহমদিয়া জামাতের ছোট সম্প্রদায়টি তাদের বিরুদ্ধে বৈষম্যের অভিযোগ করেছিল। তাদের অভিযোগের মধ্যে রয়েছে, মুসলিম হওয়ার কারণে তারা সরকারি পরিষেবা থেকে বঞ্চিত হয় এবং তাদের সম্পত্তির উপর হামলা করা হয়। কোসরায়ে রাজ্যের পাঁচটি পৌরসভার একটি "মালেম পৌরসভা" এমন একটি আইন প্রস্তাব করেছে, যা খ্রিস্টান ধর্মের বাইরে থাকা ইসলাম ও অন্যান্য ধর্মগুলিকে নিষিদ্ধ করতে পারে এবং এই আইনের লঙ্ঘনের জন্য সর্বোচ্চ জরিমানা $১০,০০০ পর্যন্ত হতে পারে।
মাইক্রোনেশিয়ার জাতীয় সংবিধান অনুযায়ী, দেশের জন্য কোনো রাষ্ট্রধর্ম নির্ধারণ করা যাবে না বা ধর্মীয় স্বাধীনতা সীমাবদ্ধ করা যাবে না এবং বর্তমান ধর্মীয় সম্প্রদায়ের নিবন্ধনের কোনো বাধ্যবাধকতা নেই। সরকারি স্কুলে ধর্মীয় শিক্ষা নিষিদ্ধ; তবে বেসরকারি ধর্মীয় স্কুলগুলো শিক্ষা মন্ত্রণালয়ের নির্ধারিত পাঠ্যক্রম অনুসরণ করলে তাদের ধর্মীয় শিক্ষা প্রদান করার অনুমতি দেওয়া হয়।
মালদ্বীপ অলিম্পিক কমিটি

মালদ্বীপ অলিম্পিক কমিটি (; এছাড়াও সংক্ষেপে আইওসি কোড এমডিভি দ্বারা পরিচিত) হলো মালদ্বীপের জাতীয় অলিম্পিক কমিটি। এই সংস্থাটির ১৯৮৫ সালে প্রতিষ্ঠিত হয়েছে; প্রতিষ্ঠার বছরেই আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর মালদ্বীপের মালেতে অবস্থিত।
বর্তমানে মালদ্বীপ অলিম্পিক কমিটির সভাপতির দায়িত্ব পালন করছেন মুহাম্মদ আব্দুল সাত্তার, যিনি ২০২১ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন সামুহ আহমদ সাইদ।
১৯৮৫ সালে মালদ্বীপের বহু-ক্রীড়ার সর্বোচ্চ সংস্থা হিসেবে মালদ্বীপ অলিম্পিক কমিটি প্রতিষ্ঠিত হয়েছে। মুহাম্মদ জহির নাসির এই সংস্থার প্রথম সভাপতির দায়িত্ব পালন করেছেন, যিনি ১৯৮৫ হতে ২০০৯ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় তিন বছর পর মালদ্বীপ ১৯৮৮ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে।